text:
Abefeso 6:12 - Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.
Maze gutekereza cyane ku rugamba rwo mu mwuka abakristo bahura narwo, nize aya masomo:
1) Abo turwana nyabo si abantu bafite inyama n’amaraso;
2) Satani ajya akoresha abantu (niwe turwana ariko akaza ahetswe n’umuntu);
3) Iyo ushoye imbaraga mu guhangana n’abo Satani akoresha uhava uyobeye umwanzi kd ukahacumurira...;
4) Mwibuke inyigisho ikomeye Yesu yavuze ku birebana n’abantu Satani akoresha kuturwanya: Mukunde abanzi banyu, mu basabire...;
5) Yesu avugana na Petero yarenze uwo amagambo avamo (Petero) areba uyamutekerera (Satani).
Wewe urarwana uruhe rugamba? Ni wibesha ku mwanzi uzatsindwa urugamba!


c: text/html

text:
Iyi korali ibarizwa muri Paruwasi ya Kicukiro Shell yakoze iki gitaramo cyo kumurika album ku Cyumweru tariki ya 12 Werurwe 2017, yaririmbye ifatanyije n’andi makorali akunzwe mu Rwanda arimo Vuzimpanda ya EPR Kamuhoza, Elayono Ministries ,Korali Ibyiringiro n’umuhanzi Uzayisenga Isaie.
Muri iki gitaramo umuvugabutumwa ukomeye witwa Barakagira Pascal yigishije ijambo ry’Imana benshi baranyurwa, amaze gusoza inyigisho ye hakurikiyeho umuhango wo kumurika CD ibumbiyeho indirimbo zigize album ‘Muririmbire Uwiteka’. Uyu muhango wakozwe ku bufatanye bw’umushumba wa Église Méthodiste Libre, Paruwasi ya Kicukiro Shell afatanyije n’ubuyobozi bwa korali Narada.
Igitaramo cya Korali Narada cyaranzwe n’ubwitabire bukomeye, cyatangiye saa saba z’amannywa gisozwa mu masaha asatira umugoroba wo kuwa 12 Werurwe 2017. Abakunzi b’umuziki w’indirimbo zihimbaza Imana banyuzwe n’imiririmbye y’abagize iyi korali dore ko banaririmbye mu buryo bwa live mu gihe kigera ku isaha ari nako yishimiwe.
Korali Narada yabanjirijwe n’andi makorali yari yaje kuyifasha, mbere yo kuririmba yabanje gukora akarasisi kanogeye ijisho nyuma ihita yanzika n’umuziki. Album y’amashusho iyi korali yamuritse yatewe inkunga n’abakirisitu ihwanye n’amafaranga arenga gato miliyoni enye z’amafaranga y’u Rwanda nk’ikimenyetso cy’uko indirimbo ziyigize zifite uburyohe bwihariye ku bantu benshi.

robotstxt: allowed

filter: keep


text:
Abakobwa batanu bo mu tugari dutandatu tugize Umurenge wa Mushishiro wo mu Karere ka Muhanga nibo bari guhatanira ikamba rya Nyampinga wa Mushishiro.
Iryo rushanwa rigiye kuba bwa mbere, biteganyijwe ko uzaryegukana atangazwa kuri uyu wa gatanu tariki ya 22 Ukuboza 2017.
Abo bakobwa batanu batowe nyuma y’imyitozo ya nyuma yakozwe kuri uyu wa kane tariki ya 21 Ukuboza 2017, bakaba batowe hibanzwe ku bijyanye n’intambuko no kwiyerekana.
Mu bakobwa batandatu bahatanye, hahise hakurwamo umwe nk’uko amategeko y’ihiganwa abiteganya.
Abakobwa bahatana bagomba kuba nibura bafite kuva ku myaka 18 kugeza kuri 30, barize nibura amashuri atatu yisumbuye gusubiza hejuru, bakaba baratoranyijwe nyuma yo kwiyandikisha bahereye mu midugudu kugeza ku tugari.
Kugira ngo kandi wemererwe guhiganwa ukora ikizamini cyanditse, ku matona 30%, abafana bakazatanga 20%, imyitwarire igakosorwa kuri 20%, naho isura n’intambuko ari na cyo kizamini cya nyuma kigahabwa 30%.
Eric Dusingizimana, utegura irushanwa rya Miss Agaciro Mushishiro avuga ko intego ye ari uko nibura Mushishiro izavamo umukobwa ujya guhiganwa ku rwego rwa Miss Rwanda.
Avuga ko ubusanzwe yateguraga irushanwa rya Miss Rukaragata, kamwe mu tugari tugize Umurenge wa Mushishiro. Ariko ngo kurizamura ku rwego rw’Umurenge bizamufasha no gutegura iry’Akarere kose ka Muhanga.
Agira ati “Intego yanjye ni ugutegura irushanwa ku buryo tuzagera ku rwego rw’Akarere kandi tukazabona hano iwacu umukobwa utinyuka akajya guhiganwa muri Miss Rwanda, kandi tuzabigeraho kuko abakobwa bacu bari kwitoza.”
Akomeza avuga ko nubwo ubushobozi bwe ari buke, yizeye ko irushanwa rizagenda neza kuko abahiganwa bifitiye icyizere, kandi inzego z’ubuyobozi bw’ibanze zikaba zishyigikiye igitekerezo cye.
Nta bihembo runaka biramenyekana bizahabwa umukobwa uza guhiga abandi mu bwiza mu Murenge wa Mushishiro ariko ngo hazaba harimo n’ibikoresho by’ishuri kuko abenshi bahiganwa ari abanyeshuri baba baraje mu bihuko iwabo.


text:
Muri uyu mwandiko turifuza kubagezaho urutonde rwa bamwe ma ba Papa babanye n’abagore mbere yuko batorerwa uwo murimo, abakomeje kubana nabo bakora uwo murimo n’abaguye mu byaha by’ubusambanyi mu gihe bari Abapapa, hamwe na bamwe mu bana’ bagiye babyara.
Mu gihe cy’ibinyejana byinshi, nta tegeko ryariho ryavugaga ko Abapadiri n’ababakuriye mu murimo w’Imana bakomeza kuba ingaragu ntibarongore.
Nta gushidikanya ko benshi mu ntumwa za Yesu zari zifite abagore n’abana,ibi bikaba binahamywa n’inzandiko zituruka ku ba Papa, cyokora cyera habayeho imiryango imwe n’imwe y’abihaye Imana yategekaga kuba ingaragu, abo ni nk’abitwa aba moines n’aba Ermites , Ahandi na none ni mu makonsili amwe n’amwe yasabaga ko umuntu wimikwa mu ri uwo murimo w’ubupadiri adashaka umugore Nubwo mu ma konsile amwe n’amwe yasabaga kuba umuntu ari ingaragu, ngo abe umupadiri, mu turere tumwe na tumwe, Muri Konsile y’i Latran ahagana mu mwaka wa 1139,nibwo kiliziya gatorika yemeje ko nta we uzongera kwimikirwa ubupadiri, atarasezeranye kuguma kuba ingaragu.
Impamvu z’icyo cyemezo ntizisobanutse neza, kuko ubusanzwe abanyadini bashyigikiraga gukora umurimo w’Imana warashatse kuruta kuba ingaragu, bifatwa nk’imibereho idafite ireme, umuntu atakwizera mo kutagwa, no kurindirwamo ibishuko. Imwe mu mpamvu ivugwa yaba yaratumye hajyaho iri tegeko yaba ari uko habaga ibibazo bituruka ku inshingano umupadiri ufite umugore n’abana yari afite zo kubaraga umutungo we, ari wo w a kiliziya..
Uko biri kose iri tegeko bigaragara ko ridaturuka mu mahame y’Ibyanditswe Byera ahubwo ari politiki ya Kiliziya, kuko ari ibishingiye mu byanditswe, n’abadiyakoni ntibajya barongora kimwe n’abayobozi bo mu ma kiliziya yo mu burasirazuba bw’isi. Mu isezerano rishya hatwereka ko Petero wabaye umwepiskopi wa mbere w’I Roma Yari afite umugore haba mbere y’uko aba umwepiskopi w’i Roma, haba nyuma yaho.
Abapapa babanaga n’abagore mbere yo kwimikwa.
Petero, intumwa Ya Yesu, ariwe Umwepiskopi wa mbere wa Roma(, yari afite umugore nkuko bigaragazwa n’iyi mirongo(Mat 8:14,15;Lk 4:38; Mark1: 29-31; Papa Kelema(1265-1268)-Papa Hormisdas(514-523)wari ufite umugore nyuma akaba umupfakazi, niwe Se wa Papa Silveri-Papa Yohani 17 (1003), yabyaye abahungu 3, bose baba abapadiri Abatunze abagore batasezeranye: Papa Piyo wa 2(1484-1492), yabyaye abana 2 batemewe n’amategeko-Papa Inosenti wa 7, yabyaranye, n’umucakarakazi ukomoka muri Nubiya. Abatunze abagore cyangwa bakabyara nyuma yo kwimikwa: Papa Jules wa 2(1503-1513) yabyaye abakobwa 3 Papa Paulo wa 4(1534-1549), yabyaye abahungu batatu n’umukobwa 1, Silvia Rufini,
Abapapa bashinjwa ubusambanyi butandukanye.
Papa Yohani 12, avugwaho kuba yaragiranye imibonano mpuzabitsina n’abo bahuje isano rya hafi(incest), ngo yapfuye ari mu gikorwa cy’ubusambanyi. Yohani wa10, yagiranye ubusambanyi n’Umutegetsikazi, wo mu muryango w’i bwami Papa Alegizandre wa 6-Papa Sixte wa 4 uyu ngo yaryamanaga n’abagabo, ; Papa Benuwa wa 9 na Papa Victor wabaye mu busambanyi cyane, uyu ngo yiswe ibyago bya Kiliziya nkuko bivugwa n’ikinyamakuru Catholic Encyclopedia.Uyu ngo yageze aho bimuyobera,, iby’ubuPapa abivamo, ararongora.
Aba bose bavugwaho kuba barakoze ibintu by’uburaya, n’ubusambanyi bwo mu rwego rwo hejuru
Christian N.
Ibitekerezo
NIBA UMUTWARO WAWE UWUSHOBOYE IKORERE UWABANA BAWE ABANDI UBAREKE CYANGWA WAHAMAGARIWE IVUZIVUZI KANDI NDABIVUZE URI UMUDIVE NIBO BAGIRA AMATIKU Kanda hano umusubize
Arega nabo n'abantu nk'abandi gusa umunyamakuru agaragaje ko yiboneraga 50 /100 mwishuli. Muzatugezeho naba pasiteri bameze gutyo Kanda hano umusubize
Mwadukijijeabakonvwayeri9convoiyeur) muduteza biriya bisambobishyira amafaranga ku makarita dukoresha tigiye muribisi. Uti bimeze bite: umuha amafaranga akakwereka ko ayashyizeho kandi ntayo yashyize kw'ikarita, wagera kuri bisi ugakozaho amafaranga akaba make kandi wari wishyuye abayashyira ku makarita arikontibabikore. Mudukize abo bajura, n'imanza z'urudaca hao abagenzi bategera imodoka. Kanda hano umusubize
Yeweee,sindi umucatholique ariko rwoseniyo church nemera iri stress free,naho abandika ngo babanze barebeumugogo uri mu maso yabo,mwirengeramuburyo bumwe Haricyo ikintu cyanditswe kigira uwo gifasha cg kigusigira Naho amadini yose ni amwe,tureke fanatism twimike urukundo Kanda hano umusubize
Komerezaho rero utubwire n'ibyaha byawe n'iby'abapasteur bakora kandi bafite ingo...... Ibi ntacyo bitwungura. Buri muntu azabazwa ibye. Banza urebe umugogo uri mu jisho ryawe nyabusa we. Atari impuhwe z'Imana ni nde warokoka Kanda hano umusubize
Urakoze cyane munyamakuru.Nuko mbona abagatolika banditse bakurakarira nyamara ari ibintu bizwi neza muli Hitory.Nubwo wanditse aba Paapa 12 gusa bakoze ubusambanyi,hari abandi benshi babukoze ku mugaragaro n'ababukoze rwihishwa.Nubwo amadini yose yiyita ko aturuka ku Mana,ntabwo aribyo,kuko hafi ya yose akora ibintu byinshi imana itubuza.Intambara na Genocide byabaye mu Rwanda,byakozwe na millions z'abantu bitwaga Abakristu.Abaslamu nabo nubwo biyita ko aribo bafite ukuri bonyine,reba ukuntu barimo kwicana hagati yabo mu bihugu byinshi by'Abarabu.Ibya Paapa byo biteye ubwoba.Nyamara abayoboke be bose bamwita "Nyirubutungane",mu gihe Bible ivuga ko "nta ntungane ibaho" (Umubwiriza 7:20).Biriya byo kugira abandi bantu Abatagatifu,kandi nawe atari umutagatifu,ni ugusuzugura cyane imana.Babyita Usurpation (gukora ikintu nta burenganzira baguhaye).Nari nibagiwe kukubwira ko,uretse Fanatism y'Abagatolika nta hantu na hamwe Bible ivuga ko PETERO yabaye Paapa. Kanda hano umusubize
Ntangazwa nuko mwibagirwa imitwaro yanyu mukajya kwikorera iyabandi. Reka kuvuga kuri Papa wihereho ubanze wandike ibyaha ukora ubone wandike ibyabandi. kdi nibwira batabigutumye, yewe nuwaba yabigutumye nawe si miseke igoroye. Mwiyeze ubwanyu. Kanda hano umusubize
What the point Kanda hano umusubize
NIMUHORANE IMANA Kanda hano umusubize
Ni iki wunguye abakristo mu byo uvuze? Kanda hano umusubize
muraneshya cyane nukuri kuko ntabwo petro yabaye Umu papa ubwo nubuyobe bukomeye cyane kuko nta numwa ya Yesu yabaye papa, kuko Yesu yaje ahakana ubupapa kuko bavugako aribanyirubutugane kandi ari abanyabyaha bokubabarirwa na maraso ya Yesu, nyirubutugane numwe gusa ni Yesu wenyine kuko niwe utarakoze icyaha abandi bose nabanyabyaha ntabwo aribanyirubutugane. Kanda hano umusubize
Nta cyiza waba uzi kuri kiliziya? Tubona bubaka amashuri,ibigo by'imfubyi,bagira imiryango ifasha.....erega kuvuga ngo Bible, ese Imana yigeze itegeka ko nyuma ya Bible nta kindi gitekerezo abantu bakunguka? Ibyo gusambana byo ntimukabiteho igihe kuba padiri musenyeri,papa yasambana ni nk'uko n'abashakanye bica isezerano bagacana inyuma kdi barasezeranye. Kanda hano umusubize
iyi nkuru ntacyo imariye abasomyi. uretse gusebanya Kanda hano umusubize
Ngo " uretse gusebanya se" ubutaha niyandika ko mu myaka ya 1500 kiriziya yashyizeho urukiko rwaciraga imanza abo bitaga abahakanyi bakabica rubi nabwo uzakwedura iminwa? Waruzi ko hari n'abaziraga gusa kuba batunze bibiliya? Niba ubyibuka neza harya Galile yishwe nande azize ko mu bushakashatsi bwe yavumbuye ko isi izenguruka? Urwo rukiko ruyobowe na papa ntirwabyise ubuhakanyi rukamwirenza? Gusa mu byange cg mubyemere amadini hakubiyemo n'iyo gaturika bifite urubanza rw'amaraso! Ibyahishuwe 18:1-4. Kanda hano umusubize
Ngo " uretse gusebanya se" ubutaha niyandika ko mu myaka ya 1500 kiriziya yashyizeho urukiko rwaciraga imanza abo bitaga abahakanyi bakabica rubi nabwo uzakwedura iminwa? Waruzi ko hari n'abaziraga gusa kuba batunze bibiliya? Niba ubyibuka neza harya Galile yishwe nande azize ko mu bushakashatsi bwe yavumbuye ko isi izenguruka? Urwo rukiko ruyobowe na papa ntirwabyise ubuhakanyi rukamwirenza? Gusa mu byange cg mubyemere amadini hakubiyemo n'iyo gaturika bifite urubanza rw'amaraso! Ibyahishuwe 18:1-4. Kanda hano umusubize


text:
Abahinzi b’ibirayi bo mu Turere twa Rubavu na Nyabihu bavuga ko abayobozi b’amakoperative badukanye uburiganya mu gihe bari bizeye ko icyo kibazo cyarangiye.
Abahinzi b’ibirayi bavuga ko bamwe mu bayobozi b’amakoperative yabo na bo batangiye ubujura kuko bagurira abahinzi ku biciro bitemejwe na MINICOM.
Ibiciro byemejwe bivuga ko umuhinzi ahabwa amafaranga 135 ku kilo cy’ibirayi by’umweru, ariko ngo abayobozi b’amakoperative ntibatinya kubaha amafaranga 100 no munsi yayo ku kilo.
Ikibabaza aba bahinzi kurushaho ngo ni uko iyo babwiye abayobozi b’amakoperative kubaha inyemezabwishyu, ngo bahita babaha izanditseho ko babaguriye ku mafaranga 135 kandi babaguriye ku mafaranga 100 gusa.
Mukasine Yvonne, umuhinzi wo mu Karere ka Nyabihu aganira n’izubarirashe.rw yagize ati “ Ibirayi birimo ibibazo tutazi igihe bizakemukira, twabonye badukijije abo mu makusanyirizo none aba na bo barashaka kuba ba rusahurira mu nduru. Ejo nakuje ibirayi, banyishyuye ku mafaranga 103, ngize umujinya ndababwira ngo bampe fagitire, nta n’ubwoba bibateye mbona banditseho ko banyishyuye ku 135, umujinya waranyishe ndataha”.
Yungamo ati “ Ikibazo kiri mu birayi ni uko umuntu wese ajyaho ashaka kwirira gusa, harimo amanyanga ateye ubwoba ku buryo usanga amakoperative abiri akorera mu Kagali kamwe yishyura abahinzi ku biciro bitandukanye kandi ibirayi ari bimwe. Leta yongere idutabare kuko ndabona nta ho byavuye nta ho bigiye, bose ni abajura baba bashaka gukira mu munsi umwe bakiriye ku muhinzi uba warahuye n’imvune biyicariye”
Na ho Munganga Belchimas wo mu Karere ka Nyabihu, Umurenge wa Kabatwa we avuga ko Leta ishaka yareka abahinzi bakagurisha ibirayi abo bashaka kuko yaba amakusanyirizo, yaba amakoperative byose ababiyobora ari ba rusahurira mu nduru.
Aba bahinzi bavuga ko nyuma y’impinduka ziherutse kuba mu micururize y’ibirayi bugarijwe n’ibibazo bibiri by’ingutu, birimo gutinda guhabwa uburenganzira bwo gusarura ibirayi ndetse no kugurisha ku birciro abayobozi b’amakoperative bishakiye kandi hari ibyashyizweho na Minisiteri.
Iki kibazo ntabwo kiri mu Karere ka Nyabihu gusa, kuko Nzaramba Venuste wo mu Karere ka Rubavu, Umurenge wa Bugeshi yemeza ko abayobozi b’amakoperative badukanye uburiganya bwo kugura ibirayi ku mafaranga make ariko bakabeshya ko bubahiriza ibiciro byagenwe.
Yagize ati “ Abahinzi b’ibirayi turacyafite ibibazo, yego sinavuga ko ibi by’amakoperative birimo amanyanga nk’amakusanyirizo ariko na ho aracyarimo, nk’ubu duherutse mu nama n’abayobozi b’amakoperative. Babajije niba bari kubahiriza ibiciro byagenwe na Minisiteri bavuga ko babyubahiriza, kandi ubwanjye hari haciyemo umunsi umwe ngurishije banyishyuye ku mafaranga 90 ku kilo, ntungurwa no kumva umuyobozi wa Koperative yemeza muri iyo nama ko yishyura abahinzi amafaranga 135 ku kilo”
Minisitiri w’Ubucuruzi n’Inganda Vincent Munyeshyaka, ubwo yaganiraga n’abahinzi b’ibirayi mu Karere ka Rubavu yabijeje ko ibi bibazo ubuyobozi buri kubishakira umuti urambye.
Yagize ati “Turacyabikurikirana, biriya biciro byashyizweho ku bwumvikane bw’inzego zose, ntabwo iki ari ikibazo twavuga ngo gikemuka umunsi umwe. Ikibazo kikirimo ni biriya by’ibara ry’umweru byeze ari byinshi cyane, kuba twaragize umusaruro munini na byo ubwabyo biri kugira ingaruka kuri ibyo biciro”.
Ministiri Munyeshyaka akomeza avuga ko bari kuganira n’inzego zose iki kibazo kireba kugira ngo kibashe gukemuka, yaba umuhinzi, umucuruzi ndetse n’umuguzi bose bajye babona ibirayi nta we uhombye.
Uyu muyobozi avuga ko n’ubwo hakirimo ibibazo bitameze nko mu minsi yashize kuko hari ubwo wasangaga ikilo cy’ibirayi cyuriye cyane mu mujyi wa Kigali kikagera mu mafaranga 400 ku kilo, ngo kuri ubu kiri hagati y’amafaranga 200 na 250 ku kilo.


text:
Kubika inyandiko ni ingenze bigufasha kubona umusaruro mwinshi ushoboka. Wandika ibijyanye n’umusaruro w’amafi. Mu gihe ubitse inyandiko, uzashobora gukora ibi bikurikira:
- ugenzura inyungu n’ubukungu rusange bw’ubworozi bw’amafi.
- biguha amakuru yo gucungu neza bikagufasha gutegura ejo hazaza.
- bituma ushobora kubona inkunga iturutse mu bigo nshoramari.
- agaciro ko kubaka icyuzi
- kwandika ibyo wakoresheje byose nki ibibitse mu bubiko, ifumbire, ibiryo, imborera n’ishwagara.
- gusarura no kugurisha ukabyandika.
- ubara ibyabitswe ugendeye ibyanditswe n’ibyujujwe ku nyemeza bwishyu( amafaranga yakiwe/ayishyuwe/ayinjiye) n’ayishyuwe( amafaranga yakoreshejwe)
- ibyo wakoze byanditse bigaragaza ibyakozwe byose kubworozi bw’amafi, harimo uko wakoze akazi, ibyari mububiko mbere y’itangira ry’ubworozi no gusarura no kugurisha birambuye.


text:
Akarere ka Ngororero ni kamwe mu nzego zagaragayemo amakosa mu mikoreshereze y’imari n’umutungo bya Leta, ari na yo mpamvu Komisiyo ishinzwe gukurikirana imikoreshereze y’imari ya Leta mu Nteko Ishinga Amategeko (PAC), yatumije abayobozi bako bari bayobowe n’Umuyobozi wako Ndayambaje Godefroid ngo bayatangeho ibisobanuro.
Kuri uyu wa 28 Nzeri 2016, ni bwo bitabye iyi Komisiyo maze bahatwa ibibazo ku makosa y’icungamari ridahwitse, uruganda rushobora kugahombya akayabo, ikibazo cy’umuhanda wadindiye ndetse n’icyo kutagira umugenzuzi (Internal Auditor).
Ubushishozi buke bushobora guhombya akarere miliyoni 73
Mu makosa y’Akarere ka Ngororero yagaragajwe muri raporo y’Umugenzuzi Mukuru w’Imari ya Leta, harimo imashini zari zigenewe gutunganya umusaruro w’imyumbati zaguzwe akayabo ariko zikaza gutora umugese zidakoreshejwe.
Umuyobozi w’akarere ka Ngororero Ndayamabje Godefroid, yabwiye abadepite iki kibazo cyatewe n’amakosa bakoze mu gutegura igitabo cy’isoko ryo kuzana iyo mashini(DAO).
Ibisobanuro by’Abayobozi b’Akarere ka Ngororero kuri iki kibazo, byatumye Abadepite bemeza ko uwahawe isoko ryo gutegura igitabo cy’isoko ry’izo mashini ari we ukwiye kuba aryozwa ayo makosa, bahera aho bavuga ko ako karere kabigizemo ubushishozi buke.
Umwe mu badepite bagize PAC yagize ati “Ubwo nyine mwahaye isoko umuntu ngo abategurire igitabo cyo gutanga isoko kandi atabifitemo uburambe, wasanga mwarabwiye umuvuzi w’amatungo, akajya kuri internet akazana ibintu na we atazi n’ibyo ari byo.”
Depite Nkusi Juvenal, Umuyobozi wa PAC na we yagize ati “Ikibazo ni iyo nzobere yagiye gukora ‘specification’ (gusobanura imashini zikenewe) ikavuga ko mu bintu biribwa bashyiramo ‘Carbon steel’ (icyuma gikoze mu butare na Carbon)”, ibi bikaba bituma icyuma kizana ingese bitewe n’uko imyumbati ishyirwamo itose, bityo bikaba byahinduka uburozi."
Ayo makosa yakozwe mu gitabo cy’isoko, yatumye imashini rwiyemezamirimo yazanye Akarere katazemera ndetse n’ikigo gishinzwe gutsura ubuziranenge (RSB) cyemeza ko zitujuje ubuziranenge, ariko ngo ntibikuraho ko uwazizanye agomba kwishyurwa.
Rwiyemezamirimo, Sosiyete Global Service Enterprise, yishyuza Akarere ka Ngororero miliyoni 49 z’amafaranga y’u Rwanda ziyongeraho ingwate ye ya miliyoni 24, aho hakaba hatabariwemo indishyi zitandukanye zishobora kuzagenwa n’Urukiko, dore ko ikirego cyamaze gutangwa kandi kikazaburanishwa ku wa Mbere tariki ya 3 Ukwakira 2016.
Ikindi cyatunzwe agatoki nk’ubushishozi buke, ni uko ako karere kakoze umushinga wo kubaka uruganda, kakabanza inyubako zigashyirwamo isima hasi ndetse bakazikinga, aho imirimo yo kuzubaka yarangiye mu 2012, hanyuma kakabona gutumiza imashini katarigeze kabanza kumenya uko zingana, aho zizinjirira n’aho zizashingwa.
Izo mashini ngo zifite ubushobozi bwo gutunganya ibiro 500 mu isaha, bivuze ko mu masaha umunani rwaba rutunganyije toni 4, bikaba byatumye abadepite banakemanga ahazaturuka umusaruro wo gutunganya, dore ko akarere gateganya guhinga imyumbati kuri Hegitari 200 gusa, ariko na zo ngo haracyari imbogamizi yo kubona imbuto.
Umuhanda wari warakorewe inyigo ituzuye
Umuhanda Gatumba – Ndaro – Ntyazo, na wo wagarutsweho cyane n’Abadepite, aho bagaragazaga ko wadindiye kandi ukaba utanakwije ibipimo. Umugenzuzi Mukuru w’Imari ya Leta yari yagaragaje ko wakorewe inyigo ituzuye.
Iyo nyigo yerekanaga ko uwo muhanda ureshya n’ibirometero 22 na metero 6 z’ubugali ziyongeraho na ruhurura. Gusa akarere kemera ko hari aho ibyo bipimo bituzuye.
Uwo muhanda wagombaga kuba wararangiye muri Nzeri 2015, ariko kugeza n’ubu ngo Akarere ka Ngororero ntikarawakira. Ibi ngo bisobanurwa n’uko hagiye hagwa imvura nyinshi ikadindiza imirimo, rimwe na rimwe ikanatera ibiza by’inkangu.
Rwiyemezamirimo yandikiye Akarere ngo akamurikire uwo muhanda, ariko habura abatekinisiye bajya kuwugenzura bitewe n’uko abakozi benshi ba Ngororero barimo bakurikiranwa na Polisi ku byaha bitandukanye birimo n’uwo muhanda.
Akarere ka Ngororero kari mu turere twasubiye inyuma cyane mu mihigo, aho kavuye ku mwanya wa 3 kabonye mu mu mihigo y’umwaka wa 2014/2015 kagera ku mwanya wa 14 mu 2015/2016.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
3 Nuko Eliyashibu+ umutambyi mukuru hamwe n’abavandimwe be b’abatambyi, barahaguruka bubaka Irembo ry’Intama,+ bararyeza+ bateraho inzugi; bararyeza bageza ku Munara wa Meya,+ bageza no ku Munara wa Hananeli.+
2 Ab’i Yeriko+ na bo bakurikiraho bubaka. Zakuri mwene Imuri na we akurikiraho yubaka.
3 Bene Hasenaya bubaka Irembo ry’Amafi;+ bateraho ibikingi byaryo,+ hanyuma bateraho inzugi,+ bashyiraho ibyuma n’ibihindizo byo kubisesekamo.+
4 Meremoti+ mwene Uriya+ mwene Hakozi akurikiraho asana. Meshulamu+ mwene Berekiya mwene Meshezabeli na we akurikiraho asana. Hanyuma Sadoki mwene Bayana na we akurikiraho asana.
5 Ab’i Tekowa+ na bo bakurikiraho basana, ariko abakomeye+ bo muri bo bashinga ijosi ntibakora umurimo wa ba shebuja.
6 Yoyada mwene Paseya na Meshulamu mwene Besodeya basana Irembo ry’Umurwa wa Kera;+ bateraho ibikingi byaryo, hanyuma bateraho inzugi, bashyiraho ibyuma n’ibihindizo byo kubisesekamo.+
7 Hanyuma Melatiya w’Umugibeyoni+ na Yadoni w’Umunyameronoti,+ abagabo b’i Gibeyoni+ n’i Misipa+ bategekwaga na guverineri+ wo hakurya ya rwa Ruzi,+ bakurikiraho basana.
8 Uziyeli mwene Harihaya wo mu bacuzi ba zahabu+ akurikiraho asana. Hanyuma Hananiya wo mu bavangaga amavuta+ akurikiraho asana; basasa amabuye i Yerusalemu bageza ku Rukuta Rugari.+
9 Refaya mwene Huri, umutware watwaraga igice cy’intara ya Yerusalemu, akurikiraho asana.
10 Hanyuma Yedaya mwene Harumafu akurikiraho, asana imbere y’inzu ye.+ Hatushi mwene Hashabuneya na we akurikiraho asana.
11 Malikiya mwene Harimu+ na Hashubu mwene Pahati-Mowabu+ basana ikindi gice cyapimwe, basana n’Umunara w’Ifuru.+
12 Hanyuma Shalumu mwene Haloheshi, umutware+ watwaraga igice cy’intara ya Yerusalemu akurikiraho asana, we n’abakobwa be.
13 Hanuni n’abaturage b’i Zanowa+ basana Irembo ry’Igikombe;+ bararyubaka, bateraho inzugi,+ bashyiraho ibyuma+ n’ibihindizo byo kubisesekamo.+ Nanone basana urukuta ahantu hareshya n’imikono igihumbi, bageza ku Irembo rinyuzwamo ivu ry’imyanda.+
14 Malikiya mwene Rekabu, umutware watwaraga intara ya Beti-Hakeremu,+ asana Irembo rinyuzwamo ivu ry’imyanda, araryubaka, ateraho inzugi, ashyiraho ibyuma n’ibihindizo byo kubisesekamo.
15 Shaluni mwene Kolihoze, umutware watwaraga intara ya Misipa+ asana Irembo ry’Iriba,+ araryubaka, ararisakara maze ateraho inzugi,+ ashyiraho ibyuma n’ibihindizo byo kubisesekamo. Nanone asana urukuta rw’Ikidendezi+ cya Shela ahagana ku Busitani bw’Umwami,+ ageza ku Madarajya+ amanuka ava mu Murwa wa Dawidi.+
16 Nehemiya mwene Azibuki umutware watwaraga igice cy’intara ya Beti-Zuri+ akurikiraho, asana ahereye imbere y’Irimbi+ rya Dawidi ageza ku kidendezi+ cyacukuwe, ageza no ku Nzu y’Abanyambaraga.+
17 Abalewi+ bakurikiraho, basana bayobowe na Rehumu mwene Bani.+ Hashabiya, umutware watwaraga igice cy’intara ya Keyila+ akurikiraho, asanira intara ye.
18 Abavandimwe babo bakurikiraho, basana bayobowe na Bavayi mwene Henadadi umutware watwaraga igice cy’intara ya Keyila.
19 Ezeri mwene Yeshuwa+ umutware w’i Misipa+ akurikiraho, asana ikindi gice cyapimwe cyari imbere y’ahazamuka hagana ku Bubiko bw’Intwaro, ku Nkingi ikomeza urukuta.+
20 Baruki mwene Zabayi+ akurikiraho akorana umwete,+ asana ikindi gice cyapimwe gihera ku Nkingi ikomeza urukuta kikagera ku muryango w’inzu ya Eliyashibu+ umutambyi mukuru.
21 Meremoti mwene Uriya+ mwene Hakozi akurikiraho, asana ikindi gice cyapimwe gihera ku muryango w’inzu ya Eliyashibu kikagera aho inzu ya Eliyashibu irangirira.
22 Abatambyi bo mu Ntara ya Yorodani,+ bakurikiraho basana.
23 Benyamini na Hashubu na bo bakurikiraho, basana imbere y’inzu yabo. Azariya mwene Maseya mwene Ananiya akurikiraho, asana ahegereye inzu ye.
24 Binuwi mwene Henadadi akurikiraho, asana ikindi gice cyapimwe gihera ku nzu ya Azariya kikagera ku Nkingi ikomeza urukuta,+ kikagera no mu mfuruka.
25 Palali mwene Uzayi akurikiraho, asana imbere y’Inkingi ikomeza urukuta n’imbere y’umunara wometswe ku Nzu y’Umwami,+ inzu yo haruguru ahegereye Urugo rw’Abarinzi.+ Pedaya mwene Paroshi+ na we akurikiraho asana.
26 Abanetinimu+ bari batuye muri Ofeli,+ na bo barasana bageza imbere y’Irembo ry’Amazi+ mu burasirazuba, no ku munara wometse ku rukuta.
27 Ab’i Tekowa+ bakurikiraho basana ikindi gice cyapimwe, bahera imbere y’umunara munini wometse ku rukuta bageza ku rukuta rwa Ofeli.
28 Abatambyi na bo basana hejuru y’Irembo ry’Ifarashi,+ buri wese asana imbere y’inzu ye.
29 Sadoki+ mwene Imeri akurikiraho, asana imbere y’inzu ye.
Shemaya mwene Shekaniya umurinzi w’Irembo ry’Iburasirazuba+ na we akurikiraho asana.
30 Hananiya mwene Shelemiya na Hanuni umuhungu wa gatandatu wa Zalafu bakurikiraho, basana ikindi gice cyapimwe.
Meshulamu+ mwene Berekiya na we akurikiraho, asana imbere y’icyumba cye.+
31 Malikiya wo mu ishyirahamwe ry’abacuzi ba zahabu+ akurikiraho asana, ageza ku nzu y’Abanetinimu+ n’abacuruzi,+ imbere y’Irembo ry’Ubugenzuzi, ageza no ku cyumba cyo hejuru mu mfuruka.
32 Kandi hagati y’icyumba cyo hejuru mu mfuruka n’Irembo ry’Intama+ hasanwa n’abacuzi ba zahabu n’abacuruzi.
Yohereze
Yohereze
BIBILIYA-UBUHINDUZI BW'ISI NSHYA
Nehemiya 3
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISOMO RYA 65
Esiteri akiza ubwoko bwe
Hariho umukobwa w’Umuyahudi witwaga Esiteri wabaga mu mugi wa Shushani mu Buperesi. Hari hashize imyaka myinshi Nebukadinezari avanye umuryango wa Esiteri i Yerusalemu. Yarezwe na mubyara we witwaga Moridekayi wari umugaragu w’Umwami Ahasuwerusi w’u Buperesi.
Igihe Umwami Ahasuwerusi yari akeneye undi mwamikazi, abagaragu be bamuzaniye abagore beza kuruta abandi mu gihugu, harimo na Esiteri. Muri abo bagore bose, umwami yatoranyije Esiteri ngo abe umwamikazi. Moridekayi yasabye Esiteri kutazigera avuga ko ari Umuyahudikazi.
Nanone hariho umugabo w’umwibone witwaga Hamani, wategekaga abandi batware. Yashakaga ko abantu bose bamwunamira. Moridekayi yanze kumwunamira, biramurakaza cyane ashaka kumwica. Hamani amaze kumenya ko Moridekayi ari Umuyahudi, yacuze umugambi wo kwica Abayahudi bose. Yabwiye umwami ati “Abayahudi ni abantu babi cyane, ugomba kubarimbura.” Ahasuwerusi yaramubwiye ati “genda ubikore uko ushaka.” Hanyuma yahaye Hamani ububasha, ashyiraho itegeko ryo kwica Abayahudi bose ku munsi wa 13 w’ukwezi kwa Adari. Ibyo byose Yehova yarabirebaga.
Esiteri ntiyari azi ko hashyizweho iryo tegeko. Moridekayi yamwoherereje kopi y’iryo tegeko aramubwira ati “genda winginge umwami.” Esiteri yaramubwiye ati “umuntu wese ugiye imbere y’umwami atahamagawe ahita yicwa. Umwami amaze iminsi 30 atampamagara! Ariko nta cyo ndajyayo. Naramuka antunze inkoni ye ya zahabu, ndakira. Ariko natayintunga, ndapfa.”
Nuko Esiteri ajya mu rugo rw’umwami. Umwami akimubona amutunga inkoni ye, aramubaza ati “Esite, urashaka ko ngukorera iki?” Na we aramusubiza ati “ndashaka kugutumira ngo uzane na Hamani mu birori nabateguriye.” Bari muri ibyo birori, Esiteri yongeye kubatumira mu bindi birori. Muri ibyo birori bya kabiri, umwami yabajije Esiteri ati “urashaka ko ngukorera iki?” Na we aramusubiza ati “hari umuntu ushaka kunyicana n’ubwoko bwanjye. Ndakwinginze turokore.” Umwami aramubaza ati “ni nde ushaka kubica?” Aramusubiza ati “ni uyu mugome Hamani.” Ahasuwerusi yararakaye cyane ategeka ko Hamani yicwa.
Icyakora nta muntu washoboraga guhindura itegeko rya Hamani, yewe n’umwami ubwe. Niyo mpamvu umwami yagize Moridekayi umutware w’abandi batware amuha n’ububasha bwo gushyiraho irindi tegeko. Moridekayi yahise atanga itegeko ryemereraga Abayahudi kwirwanaho igihe bari kuba batewe. Ku munsi wa 13 w’ukwezi kwa Adari, Abayahudi batsinze abanzi babo. Guhera ubwo, batangiye kujya bizihiza uwo munsi mukuru buri mwaka.
“Bazabakurubana babajyane imbere y’abatware n’abami babampora, kugira ngo bibe ubuhamya kuri bo no ku mahanga.”—Matayo 10:18


text:
Hamenyerewe ko itabi, urumogi n’inzoga z’ubwoko butandukanye ziganjemo iz’inkorano ari byo biyobyabwenge byiganje mu rubyiruko mu Rwanda, nyarama hari ikindi gifatwa mu ibanga rikomeye kizwi nka rwiziringa cyangwa 36 oiseaux.
Ni icyatsi gikunze kuba mu mirima itandukanye mu Rwanda ndetse no mu bishanga, ababyeyi bamwe na bamwe bagishyira mu biribwa bakagaburira abana bavuga ko kivura inzoka ndetse kigatera appétit.
Abafata ibiyobyabwenge bo biganje mu kigero cy’imyaka 11 na 18 iki cyatsi bagikoresha nk’ikiyobyabwenge nk’uko byemezwa na bamwe mu bafite aho bahurira no kwita ku buzima bwo mu mutwe yaba muri MINISANTE no muri sosiyete sivile.
Dr Jean Damascene Iyamuremye wo mu ishami ryita ku Buzima bwo mu mutwe muri RBC yasobanuye byinshi kuri iki cyatsi kijya giteza impagarara mu bigo by’amashuri.
Yagize ati “Hari ishuri rimwe twagiye gusura abana bayitwereka ku ruzitiro, abayobozi batanazi ko ari ikiyobyabwenge, uretse ko babonaga imyifatire idasanzwe baraduhamagara.”
Iyamuremye avuga ko mu rwego rwo kujijisha, icyatsi cya rwiziringa ubundi gisanzwe kizwi n’abanyarwanda abagikoresha nk’ikiyobyabwenge bagihimbye 36 oiseaux, bivuze inyoni 36.
Ni icyatsi ubusanzwe kigira urubuto na rwo rubamo utundi tubuto duto cyane, ku buryo iyo ubaze akenshi ngo tuba tugera kuri 36, hanyuma uwadufashe akabona ibintu bidasanzwe nk’inyoni nyinshi abandi batabona, ari na ho havuye izina rya 36 oiseaux.
Dusabeyezu Jeanne d’Arc, umuyobozi ushinzwe ishami ryo kurinda no kuvura abagizweho ingaruka n’ibiyobyabwenge muri RBC, avuga ko hari ubwo mu bitaro bya Gahini hagejejwe abanyeshuri benshi bakoresheje rwiziringa bakabona amashusho abandi batabona.
Ngo hari n’abahize bajyanwa ahagenewe indembe bari muri koma, byose bikomotse ku cyatsi cya rwiziringa bari bafashe. Yemeza ko ari ikiyobyabwenge kibi kikaba n’uburozi.
Dusabeyezu yagize ati “Hari n’ibindi bigenda bigaragazwa n’ingaruka ziza ku babifashe mu gihe tuba tuzi ko ari ibyatsi bisanzwe ababyeyi bamwe bavuga ngo bivura inzoka bakabishyira mu gikoma cy’abana, cyangwa se ngo bitera appétit, iyo bivumbuwe ni bwo bishyirwa ahagaragara bigashyirwa mu mategeko bikabuzwa.”
Mukakabanda Chantal wo mu Muryango utegamiye kuri Leta wa Sexual Health Education Center, avuga ko ubwo bahuguraga ububyibuko rwo mu Murenge wa Gisozi iki kibazo bakibonyeyo, ndetse binagaragara cyane mu bana bari bagati y’imyaka 11 na 15.
Mu kuvuga uko byagenze yagize ati “Hari mu biruhuko bikuru, ku bufatanye n’Umuryango utegamiye kuri Leta witwa Good Neigbhors, twamaranye iminsi itanu.
Abana bari mu myaka kuva kuri 11 kugeza kuri 15 ni ho twaboneye urugero rufatika rwa rwiziringa. Tumaze kubigisha iby’ibiyobyabwenge bahise batubwira iyo nkuru nshyashya biradutungura.
Twarakibatumye Baracyizana dusanga ni icyatsi dusanzwe tuzi. Kugira ngo bajijishe kandi bagifate neza ku bwinshi bafata utubuto badutonoye, hagasigara akantu k’umweru kameze nk’utunyobwa cyangwa se udusaka dutoya cyane
Bagura shikerete bakadushyiramo bagahekenyana. Uko umuntu agenda ahekenya shikerete ni ko agenda ahinduka
Bitewe n’amasaha amaze ahekenya ya shikerete, usanga umwana yahindutse ukundi. Bavuze ko babifata bava ku ishuri cyangwa se mu karuhuko ababyeyi cyangwa se abarezi bakagira ngo ni shikareti isanzwe, nyuma yahoo bagahinduka nabi ntibakurikire mu ishuri bagasinzira cyangwa se bakagira ibindi bimenyetso bigaragara ku bafashe ibiyobyabwenge.”
Mukakabanda asaba ko hakorwa ubushakashatsi bwimbitse kuri iki cyatsi maze abana b’Abanyarwanda bakarindwa.
Na Dr Iyamuremye asaba ababyeyi n’abarezi kumenya ko bene ibyo byatsi abana bavumbura bigakoreshwa nk’ibiyobyabwenge bibaho hanyuma babona ibimenyetso bagatanga amakuru mu babishinzwe kugira ngo hazakorwe ubushakashatsi.
Yagize ati “Turabasaba kubikurikirana nibabona ibyo twabonye bazaduhe amakuru, cyangwa se batange amakuru ku nzego zibishinzwe hanyuma tuzabifatire ibyemezo ejo bitazangiriza abana b’u Rwanda”
Dr Yvonne Kayiteshonga avuga ko urubyiruko kuva ku myaka 11 bagira amtsiko bakumva bagerageza ibintu bitandukanye cyane cyane iyo abikanguriwe na bagenzi be.
Bakunze kubwirwa ko ibiyobyabwenge bitera akanyabugabo, ndetse n’ibibazo b y’imibereho bituma umana agira agahinda hanyuma bagenzi be bakamurangira ikiyobyabwenge nk’umuti.
Avuga ko kurwanya ibiyobyabwenge ari uguhozaho, kandi impinduka si iy’ejo kuko ni ikibazo gikomeye ariko hari igikorwa ngo impinduka zigerweho.
Kugeza ubu 54% by’urubyiruko bigeze byibura gufata ibiyobyabwenge, na ho 7% babaye imbata y’ibiyobyabwenge. Mu babaye imbata, 2% ni abadashobora kugira icyo bakora batafashe ibiyobyabwenge mu buzima bwa buri munsi.


text:
1. Ari mu Isomo rya mbere, ari no mu Ivanjili, turasangamo interuro ikomeye kandi igaragaza uburemere bw’igihe cya Adiventi: «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. Nuko ikuzo ry’Uhoraho rizigaragaze, ibinyamubiri byose bizaribonere icyarimwe bimenye ko Uhoraho yavuze.» ‘Nimutegure inzira ya Nyagasani, muringanize aho azanyura.’ Ni amagambo atwibutsa ko dutegereje umukiza, uje kutubwira kubaho icyo ari cyo n’umurongo tugomba kubiha.
2. Umuhanuzi Izayi ahagaze k’umusozi uteganye na Yeruzalemu nuko arangurura ijwi abwira abatuye uwo mujyi wari warashenywe n’abanyababiloni mu mwaka wa 586 mbere ya Yezu. Izayi arabwira umuryango w’Imana mu gihe abahebureyi bari barajyanywe bunyago i Babiloni barimo kubona ko ugendeye kuri politiki ya Cito wari k’ubutegetsi icyo gihe, byashobokaga kwizera ko Imana izakoresha abana bayo maze bakaba basubirana icyizere cyo kubaho bari mu gihugu cyabo. Niyo mpamvu Izayi avuga ati: “Dore Imana yanyu. Ni byo koko, dore Nyagasani Imana! Araje n’imbaraga nyinshi, afite amaboko, aje gutegeka; dore azanye n’iminyago, abo yatabaye bamubanje imbere”. Izayi aragarurira icyizere abari bihebye, arabwira umuryango w’Imana ko uwawuremye, akawukunda kandi akagirana nawo isezerano rizahoraho iteka adashobora na rimwe kuwutererana. Amagambo ahumuriza Izayi ayabwira buri wese ubabaye, buri wese wibaza mu mutima we ati “nzapfa nzakira simbizi”. Imana itwibutsa ko kubabara atari ko gupfa kandi ko iduhora iruhande kabone n’iyo twaba tutakibyemera kubera ubujyahabi n’ingorane za buri munsi. Kumenya gutegereza no kugirira icyizere Uwaduhanze, ni isomo rikomeye ry’iki cyumweru.
3. Petero Intumwa ati “Nkoramutima zanjye nk’uko Imana yabisezeranye, dutegereje ijuru rishya n’isi nshya, aho ubutungane buzatura. Ni yo mpamvu, mu gihe mugitegereje ibyo, mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo”. Kumenya ko iwacu atari ino, ariko ko nanone tugomba kuhanyura duharanira kuba inyangamugayo, nibyo bizaduha kuba intwari. Kabone n’iyo ibintu byaba bigeze iwandabaga, nta cyizere cy’ubuzima tugifite, tujye twibuka amagambo Izayi avuga agira ati: “Nimuhumurize umuryango wanjye, nimuwuhumurize - ni ko Imana ivuze- nimukomeze Yeruzalemu”. Guhumuriza no gukomezanya ni umugenzo mwiza Imana yaturaze.
4. Yohani Batista ati “ndi ijwi ry’uvugira mu butayu, nimutegure amayira ya Nyagasani”. Nimuhumurizanye, nimufatanye kuba abantu, nimurangwe n’imico n’ingeso nziza Nyagasani azasange muri abantu, mufite ubuntu kandi mwuje ineza. Iyo ni inyigisho ikomeye ya Yohani Batista abwira abantu ko Imana ije gutura muri bo. Yohani arifuza ko muntu yakwakira uwo Nyagasani uje umugana, akaba umugiramana akirinda ibituma inzira ye ihoramo utununga. Uwo mwami uje ni umwami ukomeye, nibyo Yohani Batista avuga agira ati: “Uje ankurikiye andusha ububasha ; sinkwiye no kunama ngo mfundure udushumi tw’inkweto ze. Jyewe nababatirishije amazi, naho We azababatirisha Roho Mutagatifu.” Kuki tutakwemera kuyoborwa no kuyoboka uwo mwami ukomeye, w’ituze n’amahoro?


text:
Vijay Parsana w’imyaka 44 y’amavuko ukomoka mu gihugu cy’u Buhinde muri Leta ya Gujarat mu mugi wa Ahmedabad, yahunze umuryango we ajya kwibanira n’inka ze ku gasozi byanatumye yambikana impeta n’imwe mu nka ze ubu akaba atunzwe n’amaganga (’inkari) yazo ndetse no kurya amase yazo ibyo we yita ko bituma agubwa neze ndetse akagira ubuzima bwiza.
Uyu mugabo umaze imyaka 5 yose yarahunze umuryango we ngo abone uko yambikana impeta n’imwe mu nka ze yavuze ko ubu yitungiwe no kunywa amaganga y’inka ze ndetse akanarya amase yazo ibi bikamutera kugubwa neza ndetse no gukomeza kugira ubuzima bwiza.
Vijay Parsana ngo yahisemo kureka ibindi byose kugira ngo abone uko yita ku nka ze kugeza nubwo afashe imwe muri zo bakaba bararana ku buriri bumwe nayo. Ibi byamuteye gusa n’uwabuze ubwenge ku buryo kugeza ubu afitiye inka ze urukundo rudasanzwe rwo kigero kiasanzwe.
Mu kiganiro yagiranye n’ibitangazamakuru bitandukanye yagize ati “urukundo nkundana n’inka zange sinabasha kurusobanura. Nta kintu na kimwe cyandutira inka. Iyo ndi kumwe na zo zinyibagiza ibibazo byo mu isi kandi nta n’ikintera ubwoba iyo ndi kumwe na zo”.
Dufitanye igihango gikomeye n’inka zanjye kandi ndizera ko n’umuryango wange ubyishimiye. Ndizera ko zinyumva nange nkazumva, dusangira umubabaro wose ndetse n’agahinda”.
Vijay Parsana ngo yakoresheje amafaranga asaga miliyoni 1.8 mu mafaranga akoreshwa mu buhinde mu bukwe bwe n’inka ye y’imbyeyi yitwa Poonam ndetse n’ikimasa kitwa Arjun. Ubu bukwe bwe bukaba bwaratashye n’abantu basaga 5000 ibyo bo bise amahano.
Uyu mugabo ngo asanzwe ari umutunzi w’inyamaswa zitandukanye zirenga 2000 ngo ubu akaba afitemo ibimasa 2, imbwa 6, ibisiga n’inyoni byinshi, inzoka ndetse n’inkwavu.
Geeta Parsana w’imyaka 44 y’amavuko ngo afatanyije n’umuryango w’uyu mugabo batangiye bamwita umusazi ngo none ubu nabo babona ari byiza.
Geeta Parsana yagize ati “inkari z’inka zigira intungamubiri nyinshi. Zifasha umubiri gusohora imyanda ndetse no kuwurinda ibinure. Kunywa agakombe kamwe k’inkari z’inka buri gitondo byafasha umubiri cyane bigatuma umuntu agubwa neza. Ahubwo buri wese ntiyakagombye gucikwa”.
Daniel MUKESHIMANA/Umubavu.con


text:
"Anyobora inzira yo gukiranuka ku bw’izina rye" - Zaburi23:3b
Iyo urigufata ibyemezo ntibivuga ko biba bigomba kuba byo ku mpande zose,ushobora gufata icyemezo ukabona n’ibyiza mu ruhande rwawe nyamara kurundi ruhande abandi babona atari byiza. Niyo mpamvu usanga abantu bamwe batinya gufata ibyemezo batekereza ko atari byo kandi ibyo bituma umuntu agira umunaniro ukabije. Ushobora kuba hari urwego uriho rugusaba ko ufata icyemezo runaka kuba wahera mu mayira abiri,wibaza uti "ese mbikore cyangwa mbireke"?
Iyo utagize umwanya uhagararamo ngo umenye niba urafata icyemezo ku mpamvu runaka, wisanga udandabirana mu buzima bwawe. Bibiliya iravuga ngo "kuko umuntu w’ imitima ibiri anāmūka mu nzira ze zose"- Yakobo 1:8. Ariko nubwo bimeze bityo hari igisubizo wafata igihe wabuze icyemezo : Imana ivuga ko ariyo ituyobora mu nzira ikwiye kubw’ izina ryayo. Uzabasha kuva mu mayira abiri ari uko wemereye Imana kukuyobora inzira itunganye kuko aribwo gushoboza kunesha uwo munaniro ukabije uterwa no kubura icyemezo wafata kugeza ubonye uruhande wahagararamo.
Ushobora kuba waragerageje kubikora, ugasaba Imana kugufasha ahubwo ukabona nibwo bibaye bibi kurushaho. Bigatuma wibaza uti "kuki kumenya ugushaka kw’ Imana bigoye"; Imana ishaka kutuyobora, ishaka ko twamenya ugushaka kwayo kurusha uko twe dutekereza. Ikibazo ni uko dushaka nabi iyo turimo dushaka ugukora kw’ Imana.
Abantu benshi usanga bayoborwa n’ amarangamutima, ibyo bifuza nuko bo bumva ibintu kandi ibi byose bitera kunanirwa kurushaho no kutagera kugushaka kw’ Imana. Ugushaka kwayo ntabwo kugendera ku marangamutima cyangwa kubyo yo ishaka ko utinya. Ntabwo Imana ishaka ko unanirwa cyangwa ugorwa no gufata ibyemezo ahubwo yo ihari kugira ngo ikuyobore mu buryo bwose bwo kuyobora intambwe zawe zose mu gufata ibyemezo bigufitiye akamaro.


text:
Amateka y’u Rwanda ahishe byinshi, ariko byagera ku mabanga y’ibwami bikaba akarusho. Icyitwa ibanga, cyangwa imihango byari bizwi n’abiru,akaba ari bo banyamabanga bakuru ibwami. Ubutegetsi bw’ibwami bwari bushingiye ahanini ku nyabutatu nyarwanda ari yo: Ingoma Kalinga, Umwami n’umugabekazi
Amateka y’u Rwanda ahishe byinshi, ariko byagera ku mabanga y’ibwami bikaba akarusho. Icyitwa ibanga, cyangwa imihango byari bizwi n’abiru,akaba ari bo banyamabanga bakuru ibwami. Ubutegetsi bw’ibwami bwari bushingiye ahanini ku nyabutatu nyarwanda ari yo: Ingoma Kalinga, Umwami n’umugabekazi
Abiru bategekaga igikwiriye gukorwa, bashingiye ku bucurabwenge babaga bibitseho.
Bityo rero, impfu z’abakomeye zagirwaga ibanga kuko Abiru bagombaga gutangariza rubanda icyo babona kitaca igihugu umugongo cyangwa ngo gice inka amabere. Kunywesha umugabekazi, ntibyagombaga gutangazwa.
Ubutegetsi bw’ibwami bwari bushingiye ahanini ku nyabutatu nyarwanda ari yo: Ingoma Kalinga, Umwami n’umugabekazi. Ibyo byari iteka ndakuka. Umugabekazi yagombaga kwibona mu butegetsi bwo hejuru, kandi akaba umujyanama ukomeye w’umwami. Ni nayo mpamvu,gutanga k’umwami kwasobanuraga ko na nyina agomba kwicwa,kugira ngo atareba ingoma nshya, aka wa mugani ngo “ibikundanye birajyana.”
Kunywesha (kwica,kuroga) umugabekazi byakorwaga bite?
Iyo umwami yatangaga,yaba azize kuberanya (kurwara) ,gusinzira cyangwa atabarukiye ku rugamba, Abiru bagombaga kugaragaza uko imihango yo kunywesha umugabekazi igenda,kugira ngo hatagira amahano agwirira
igihugu.
Nyina w’umwami yahabwaga uburozi simusiga ,agaca vuba na bwangu,cyangwa akaryamishwa ku buriri agaramye, bakamushyira umubirikira mu kanwa, bakamurohamo amata ubutaruhuka ku buryo atabasha guhumeka, agahuba umwuka kugeza apfuye.
Iryo ryari ibanga rikomeye ibwami,kandi mu bihe nk’ibyo, nta wamugiraga ku kigandaro. Imihango yo kumushyingura yateganywaga n’Abiru,kandi igakorwa mu ibanga,hakurikijwe amabanga y’ubucurabwenge.
Mu mateka, umugabekazi utaranyoye ni Nyiramibambwe Kanjogera wari warahawe umwami w’umutsindirano Mibambwe IV Rutarindwa waje kwicwa azize amatiku yo ku Rucunshu. Ntiyagombaga kunyweshwa rero, kuko urupfu rwa Rutarindwa rwari rugamije kwimika umuhungu bwite wa Kanjogera, ari we Musinga wahawe izina rya Yuhi wa V. Musinga amaze kwima, Kanjogera nawe arekaizina rya Nyiramibambwe,ahabwa irya Nyirayuhi.
Aho Musinga aciriwe i Kamembe (ubu ni muri Rusizi) ,nyuma akaza kujyanywa i Moba muri Congo azira kwigomeka ku mategeko ya gikoloni harimo no kwanga kubatizwa n’abapadiri bera ndetse akaza no kugwayo,nta wongeye kumenya amateka ya NyirayuhiKanjogera,kuko yajyanye n’umuhungu we mur iyo nzira y’umusaraba banyuzemo berekezwa iyo zitanywera. Yaba yaranywereye muri Congo cyangwa yarazize urw’ikirago,ntawe ubizi.
Kunywesha abagabekazi byari itegeko igihe cyose umwami (umuhungu we) atanze nyina akiriho.
yanditswe na: NIYIRORA Christian


text:
ISOMO RYA MBERE
Isomo ryo mu gitabo cya Mwene Siraki (Sir 35, 12-14.16-18)
12Koko rero Uhoraho ni umucamanza, nta bwo areba umuntu, 13nta we yihanganira arenganya umukene, kandi yumva isengesho ry’urengana. 14Ntiyirengagiza amaganya y’imfubyi, cyangwa ay’umupfakazi umutakambiye. 16Ukorera Uhoraho uko abishaka arashimwa, kandi isengesho rye rigera mu bushorishori bw’ijuru. 17Isengesho ry’uwicisha bugufi ricengera mu bicu, ntarihwemera kugeza ubwo rigera mu ijuru ; 18ntashirwa atari uko Uhoraho amusuye ngo arenganure intungane, anasakaze ubutabera.
ZABURI (Zab 34 (33), 2-3, 16.18, 19.23 )
Inyik/ Umunyabyago yaratabaje Uhoraho ararnwurnva,
maze amuzahura mu magorwa ye yose.
Nzashimira Uhoraho igihe eyose,
Ibisingizo bye bizahora ubudahwema mu munwa wanjye.
Ishema mfite ryose ndikesha Uharaho,
ab’intamenyekana nibabyumve maze bishime!
Amaso y’Uhoraho ayahoza ku bantu b’intungane,
amatwi ye agahora yitaye ku maganya yabo.
Intungane ziratabaza Uhoraho akazurnva,
maze akazikiza amagorwa yazo yose.
Uhoraho aba hafi y’abafite umutima washengutse,
Akaramira abafite umutima wihebye.
Uhoraho arengera amagara y’abayoboke be,
Andi nta n’umwe mu bamuhungiraho uzahabwa igihano.
ISOMO RYA KABIRI
Isomo ryo mu ibaruwa ya kabiri Mut. Pawulo Intumwa yandikiye Timote (2 Tim 4,6-8.16-18)
Nkoramutima yanjye, 6jyewe dore maze kumera nk’igitambo giseswa, n’amagingo y’ukwigendera kwanjye aregereje. 7Urugamba rwiza narurwanye inkundura, intera nagombaga kwiruka narayirangije, ukwemera nagukomeyeho. 8None dore ikamba rigenewe intungane rirantegereje, iryo Nyagasani umucamanza utabera azangororera kuri wa Munsi we, ariko atari jyewe jyenyine, ahubwo n’abandi bo se bazaba barakunze Ukwigaragaza kwe. 16Ubwo najyaga mu rukiko bwa mbere kugira ngo niregure nta n’umwe wanshyigikiye; bose barantereranye. Ntibazabihorwe! 17Naho Nyagasani we yambaye hafi, maze antera imbaraga kugira ngo mbashe kuhamamariza ubutumwa nshize amanga, kandi ngo abanyamahanga bose babwumve. Nuko nkizwa urwasaya rw’ intare. 18Nyagasani azansimbukisha ikintu cyose kigamije kungirira nabi, maze ankize anjyana mu Ngoma ye y’ijuru. Naharirwe ikuzo uko ibihe bigenda bisimburana iteka! Amen.
IBANGONDIRIMBO RIBANZIRIZA IVANJILI (1 Sam 16, 7 )
Alleluya Alleluya.
Imana ntireba igihagararo nk’uko abantu babigenza,
ahubwo ireba umutima.
Alleluya
IVANJILI
+ Amagambo yo mu Ivanjili ntagatifu uko yanditswe na Luka (Lk 18, 9-14)
Muri icyo gihe, 9Yezu yongera guca uyu mugani, awucira bamwe bibwiraga ko ari intungane, bagasuzugura abandi bose. 10Nuko aravuga ati «Abantu babiri bahuriye mu Ngoro baje gusenga. Umwe yari Umufarizayi, undi ari umusoresha. 11Umufarizayi aremarara, asengera mu mutima we avuga ati ‘Mana, ndagushimira ko ntameze nk’abandi bantu b’ibisambo, b’abahemu, b’abasambanyi, mbese nk’uriya musoresha! 12Nsiba kurya kabiri mu cyumweru, ngatanga kimwe cya cumi cy’urwunguko rwanjye rwose.’ 13Umusoresha we yihagararira kure, atinya no kubura amaso ngo ayerekeze hejuru, maze yikomanga ku gituza avuga ati ‘Mana yanjye, mbabarira jyewe w’umunyabyaha. 14Ndabibabwiye: uwo musoresha yasubiye iwe ari intungane, naho ureke undi! Kuko uwikuza wese azacishwa bugufi, naho uwicisha bugufi akazakuzwa.»


text:
Ariko ko numva muvuga ngo babaze aba n’aba... nta rwego rw’iperereza u Rwanda rugira??? Nimumbwire koko?? Ubu kuko atari umwana wa green hills wamenetse ijisho, ikinyamakuru nicyo kigiye gukora iperereza. Nikirangiza gitegereze igihe prezida azakorera conference de presse babaze icyo kibazo, maze urwego rubishinzwe ruvuge ngo "icyo kibazo turakizi nyakubahwa kandi iperereza ririmo gukora. ..." None ngo mwarimu yaratorotse. Ibi ni iki koko. Ibi bitangira nta guhana guhari bikarangira umuntu yihanira.
ngo interahamwe? mujye muvuga ibyo muzasubiramo any time nawe waba yo isi ntisakaye
nimubaze abana bigana mutekuba mutumena amatwi
Murekere aho bavandi!!! ariko reka mbabaze, mwebwe mushyize mu gaciro uretse ko nyine iyo ikibazo kibaye buri wese akurura rishyira murumva umuntu muzima wigishijwe uburezi yakubita umwana mu jisho ,ahubwo se niba muvuga ko mwarimu yamukubize mujisho murebe kuzuru niba hari igikomere cyamburikranije amaso (bivuze ko iyo mwarimu akubita mumaso hari kuboneka igikomere mumusaya,cg kuzuru) naho kumwita interahamwe nawe bikubayeho wakwitwayo) directeur ndumva yaravuze ukuri
Nibamushake Ahamwe Kuko Birakabije
ubu koko umuntu azagire ate???? cyokora barebe directeur ko nawe not ruhare abifitemo kuko ntakuntu wambwira ng umurezi yakuyemo ijisho.iyo nterahamwe ihigwe bukware ihanwe namategeko
Ese ubundi abobayobozi barenda bacura ibinyoma babicurikiranya mwabajije abana bigana nziko burimwana aba afite uwo bicarana ndumva rero babisobanura. neza kueusha directeuri utari uhari hakamenyekana niba yarahanaga uwo mwana cg ari uwundi tukibaza ese yamuhaniraga iki ?
Ese ubundi abobayobozi barenda bacura ibinyoma babicurikiranya mwabajije abana bigana nziko burimwana aba afite uwo bicarana ndumva rero babisobanura. neza kueusha directeuri utari uhari hakamenyekana niba yarahanaga uwo mwana cg ari uwundi tukibaza ese yamuhaniraga iki ?
Iyo nkozi y’ibibi yacitse ite ngo ibazwe ibyo yakoze ??? Arabeshya azafatwa aho yajya hose !! Uwo mwana se agize kajoriti yari yamukoreye iki koko ku buryo agomba gutakaza urugingo ???
Muzabere neza niba uwo mwarimukazi niba ntabo yishe muri 1994 !
Iyo nkozi y’ibibi yacitse ite ngo ibazwe ibyo yakoze ??? Arabeshya azafatwa aho yajya hose !! Uwo mwana se agize kajoriti yari yamukoreye iki koko ku buryo agomba gutakaza urugingo ???
Muzabere neza niba uwo mwarimukazi niba ntabo yishe muri 1994 !
Nta mpanuka mbonye aho. Nta soni? Ese ubwo uwo muyobozi we arimo kumva neza uburemere bw’ibyabaye? Umwana w’umukobwa atewe ubusembwa butazakira, yarangiza ngo accident!!! Ubundi se bene iyo mihanire yo ni bwoko ki ivuna inkoni? Ubwo uwo mwana se we wazikubitwaga yajyaga gusigara ameze ate? Ahaaaa nzaba mbarirwa. Gusa najya inama y’uko uyi ngirwa mwalimukazi yakurikiranwa
twomwarimu nimumufunge kuko arakabije umuntuyohereza umwana ngo agekwiga arimuzima yaranjyiza akamukuramo ijisho aha!turarwanya jonoside wakayigaruru mumuhanepe,


text:
Kwiringira Uwiteka.
KWIRINGIRA UWITEKA
Amagambo y’Uwiteka ni itegeko. Itegeko rivaho iyo haje irindi ririsimbura. Itegeko rigira imbaraga zisumba uwarishyizeho. N’iyo waba ari wowe warishyizeho, iyo ushatse kurica ku ruhande, rirakurega, wabona utarishoboye ukarihindura. Yesu yaduhaye iri tegeko, kandi riracyariho na bugingo nubu, nta ryarisimbuye.
Yeremiya 17 :5-8
5.Uku ni ko Uwiteka avuga ati “Havumwe umuntu wiringira undi muntu akishima amaboko ye, mu mutima we akimūra Uwiteka. 6Azaba ameze nk’inkokōre yo mu butayu, kandi icyiza nikiza ntazakibona, ahubwo azatura ku gasi ko mu butayu, mu gihugu cy’ubukūna kidatuwemo. 7“Hahirwa umuntu wizera Uwiteka, Uwiteka akamubera ibyiringiro. 8 Kuko azahwana n’igiti cyatewe hafi y’amazi gishorera imizi mu mugezi. Ntikizatinya amapfa nacana, ahubwo ikibabi cyacyo kizahorana itoto, ntikizita ku mwaka wacanyemo amapfa kandi ntikizareka kwera imbuto zacyo.”
Muri iyi nkuru havugwamo abantu babiri : Uwimuye Imana n’uyiringira. Uyu wimuye Imana, mbere yari afite Uwiteka mu mutima akaba ariwe yiringira, haje undi muntu, aramwiringira, bituma Imana yimuka. Ababwaho n’umuvumo kandi ni umuvumo ukora.
Imana, iyo uyemereye ibana nawe, iyo uyimuye nabwo iragenda. Nubwo bimeze gutyo, igira iti mpagaze ku rugi ndakomanga, nukingura nzinjira, tubane. Yesu akongera ati, munyigireho kuko ndi umugwaneza.
Kuri uyu muntu wa kabiri wiringira Imana, kuri we amapfa nubwo yacana, ntatinya. Nyamara ubusanzwe nta wabuza amapfa kumugeraho, iyo aje agera kuri buri wese. Igitangaje ni uko mu gihe nk’icyo haboneka igiti gifite itoto. Mu bihugu byateye imbere abantu baho bafata ibyemezo vuba bagahita babikora ; mu bantu babanaga, habaho ikibazo, bagatandukana burundu, si uko abasazana bataba bahuye nabyo.
Twe tuvoma mu ijuru (Abaheburayo 6:18-20)
...19 Ibyo byiringiro tubifite nk’igitsika umutima gikomeye kandi gishikamye, cyinjira hirya y’umwenda ukingiriza Ahera cyane, 20 aho Yesu yatwinjiriye atubanjirije, ...
Mu mpaka z’abantu barahira ubaruta, Imana nayo yarirahiye kuri uku kuri kwayo ko, mu bayitegereza ntawe uzakorwa n’isoni.
Igiti cyose kivoma hejuru no hasi : hejuru kihakura imirasire y’izuba n’umwuka gihumeka, kikavoma kandi no mu mizi. Iyo amapfa ateye kiba kigomba kumanura imizi hasi cyane, kikavomayo amazi.
Iyo umuntu yiringiye abantu ni nk’ikirere, hari igihe kiba cyiza cyangwa kigahinduka. Nyamara iyo wiringiye Imana, bikubera igitsikamutima. Ni nk’ubwato ku nkombe, nubwo haba imiyaga, bubuzwa guteraganwa nayo n’uko butsitse. Natwe iyo migozi ni ibyiringiro dufite mu Mana, niyo mizi ituma tutanyeganyezwa n’ikintu icyo aricyo cyose.
Tuvane amaso ku bantu, kuko ntawabyawe n’umugore ukomera cyangwa urama igihe cyose ; tububahe, ariko ntitubiringire ngo twimure Imana. Imana ntihemuka. Muri uru rugendo, tugomba kumenya ibyo abantu bashoboye, tumenye Satani ariko tumenye n’Imana. Kuko Imana ishaka ko tuyiringira byimazeyo, iyo utarayimenya ikwigisha abantu !
Umuntu yakwiringira umubiri, ubutunzi, abakomeye... Ariko ndabinginga ngo mwiringire Uwiteka, niwe utadusiga, idutabara byanze.
Muri uyu mwaka urangira, imbere hari amapfa, kandi ntawe azatinya, tugire isumbwe ko turi abakrisito, bijye bitwibagiza ibyago byose. Ntuvane ibyiringiro ku Mana. Mu biduteye ubwoba byose, twe kuyivanaho ibyiringiro.
Yobu yaravuze ngo azinjirana ibyiringiro mu kuzimu. Niwiringira abantu uzakorwa n’isoni. Daniel na bagenzi be i Babuloni, umwami yarababwiye ngo niyihe mana izabankiza, baravuga bati yadukiza itadukiza, turacyayiringiye.
Amen
Pasitori UWAMBAJE Emmanuel


text:
Kajerijeri yagize uruhare rukomeye mu iyicwa ry’Abatutsi bari batuye muri Mukingo (ubu ni mu Karere ka Musanze). Yafatiwe muri Mali, aburanishirizwa mu rukiko rwashyiriweho u Rwanda Arusha muri Tanzania, akatirwa igifungo cya burundu, arajurira akatirwa imyaka 45; ari kukirangiriza muri Benin.
Ku Cyumweru gishize Uwamahoro yasobanuriye urubyiruko rwatorezwa i Gabiro mu Itorero ry’Urunana rw’Urungano, igikomere yagize, avuga ko yaherukanaga na se mu 1995 afite imyaka icyenda ubwo bahungaga Inkotanyi, ntiyongera kumubona kuko yabataye we na nyina n’abavandimwe be, baza no guhunguka bonyine.
Aho amariye gukura akamenya amarorerwa se yakoze, Uwamahoro yabuze amahoro, akajya agenda yihishe n’abo biganaga ku ishuri batangira kumwishisha.
Yagize Aati “Naraje nsubira mu ishuri, abanza ndayarangiza njya mu mashuri yisumbuye. Njya kwiga i Busogo aho papa yahoze ari Burugumesitiri, abana baba bamenye ngo ‘dore wa mwana w’Interahamwe’. Baravuga bati ‘ntibishoboka ko twigana n’umwana w’Interahamwe’, abantu bo hanze y’ikigo babyumvise bakabwira mama bati ‘uriya mwana wawe bazamwica.’”
Kwiga byaje kumunanira, ishuri arivamo ajya gutekera no guhingira abacengezi bari bari gukubitwa inshuro n’Inkotanyi bagana mu mashyamba ya Kinigi.
Aho Uwamahoro yumvaga afite umutekano n’amahoro yo mu mutima kubera ko aho nta bana bamwishishaga kubera ibyo se yakoze, ngo yumvaga ishyamba ariryo rimubereye.
Ati “Numvaga ko ubuzima bwanjye ari ubwo mu ishyamba, nkumva ko Kaburimbo ari iy’Abatutsi gusa. Amashuri yanjye narayahagaritse noneho nibera mu ishyamba, tugahinga tugatekera abacengezi tukumva ko ubuzima bwacu ari ubwo kandi aribwo bwiza.Umuntu wese wahuraga n’Inkotanyi twumvaga ko yagiye guhura n’Inkotanyi tukamwishisha.”
Inkotanyi zaje kugera aho Uwamahoro yari kumwe n’abandi baturage bakorera Abacengezi, zibakuramo zibasubiza mu buzima busanzwe.
Uwamahoro yaje kugeza igihe cyo gufata indangamuntu, ahindura izina ngo hatazagira uwongera kumenya ko ari uwa Kajerijeri.
Ati “Nageze igihe cyo gufata indangamuntu mpindura amazina kuko nari nzi ko nirukankwaho kuko ndi mwene Kajerijeri, mfata izina rya musaza wa mama witwaga Hategekimana wapfuye.”
Yongeye gusubira kwiga mu mashuri yisumbuye, ajya kwiga kure y’aho bamumenya kubw’amahirwe aza kurangiza.
Arangije amashuri yatangiye gushakisha akazi nk’abandi ariko ngo abaturage bakamubwira ko mwene Kajerijeri nta kazi yabona mu Rwanda.
Ati “Abaturage baragendaga bakabwira mukecuru wanjye ngo sinshobora kubona akazi muri iki gihugu, ngo abandi bazakabona ariko we ntashobora kukabona. Numvise ariko bimeze koko, mvuga ko ntazongera gushaka akazi mu giturage nza kwibera muri Kigali, nti ‘nibura bo bazampa akazi kuko batanzi’.”
Yakomeje gushakisha akazi, akabona mu Murenge w’iwabo i Nyabihu, nabwo abaturage bavuga ko ngo impamvu bakamuhaye ari ukugira ngo bazihorere ndetse ngo bakanamuseka ko we bamuhaye akazi mu cyaro kandi abandi bakabaha mu mujyi.
Uyu mubyeyi ntiyacitse intege yakomeje gukora akazi ke neza, akaza mu ndashyikirwa mu Karere.
Mu mwaka wa 2005 Uwamahoro amaze kumenya ukuri, yaje kujya gusura se Kajerijeri aho yari afungiye muri Tanzania.
Yamazeyo iminsi ibiri, agirana ibiganiro bitandukanye na se wari utarakatirwa ariko ngo asanga ntahinduka.
Yagize ati “Nagiye Arusha turabonana aho afungiwe.Turaganira, n’aho afungiwe ndamubaza nti ‘none se uraburana urabona uzatsinda? Aransubiza ngo ‘mfite abavoka bane, ngo mfite n’abatangabuhamya benshi’, nanjye nk’umuntu wize amategeko naravugaga ngo reka tuzarebe.”
Yakomeje agira ati “Urumva kugira ngo ukatirwe burundu, ukanajurira bikananirana , bikagera aho bakohereza no mu kindi gihugu, bivuze ko uba ufite wa mutima winangira.”
Kubera ipfunwe ry’ibyo se yakoze, Uwamahoro yaje kubaza nyina Abatutsi baba barahemukiwe na se bakaba bakiriho, ajya kubasaba imbabazi none kuri ubu babanye neza.
Ati “Naje kumenyamo abarokotse njya kubashaka, ndababwira ngo njyewe ubwanjye mbasabye imbabazi, papa yari akomeye ariko ntacyo yabamariye. Iyo miryango ubu turi inshuti, inka zabo zirakamwa bakatuzanira amata.”
Kuri we, kugira ngo akire icyo gikomere yatewe n’amateka ya se byamusabye gusenga no kwirinda amagambo y’abantu.
Ati “ Kubana n’igikomere ni ukwirinda amagambo y’abantu, wowe ukareba icyo ushaka kugeraho.”
Uwamahoro yashize ipfunwe, izina rye yongeye kuryemera araryandikisha, ntacyitwa Hategekimana nk’uko yari yiyise ngo hatagira umumenya ko ari mwene Kajerijeri Juvenal wagize uruhare muri Jenoside yakorewe Abatutsi.


text:
Mu Rwanda hagaragaye abahanzikazi bato kurusha abandi babayeho mu myaka makumyabiri n’umwe ishize . Duhereye nyuma ya 1994 , abahanzi bakiri bato bagiye baba bacye cyane k’uburyo uwari uherutse kugaragaza impano ye , yarafite imyaka icyenda mu mwaka wa 2014.
Abana babiri b’abakobwa bakomoka mu ntara y’Amajyaruguru kandi bavindimwe batangaza ko impano bafite yo kuririmba bayicyesha Imana ariko bagashima cyane ababyeyi babo bakora ibishoboka ngo iyo mpano ibashe kwaguka.
Abayo Honorine ndetse na Gisubizo Oportune baririmbira mu itsinda ry’abantu umunani baturuka mu miryango itandukanye yo mu karere ka Gicumbi . Aba bana bombi baririmbisha ijwi ryabo kandi riranga umwana wese uri mu myaka y’ubwana .
Aba bana bab’abakobwa bose biga mu mashuri abanza kandi bose bari mu munsi y’imyaka 9 y’amavuko . Gisubizo Oportune aganira n’ibyishimo.com yatangaje ko afite imyaka umunani naho murumuna we akagira imyaka irindwi y’amavuko.
Nubwo bavuga ko batibuka neza igihe batangiriye kuririmba , aba bana babakobwa bavuga ko bamaze umwaka umwe batangiye kuririmba .
Yaba Abayo Honorine ndetse na Gisubizo Oportune , buri wese avuga ko nta gahunda yo kuzahindura ubutumwa batanga mu ndirimbo zabo ngo baririmbe za ndirimbo zitwa iz’isi.
Mu nzozi zabo ngo bifuza kuzaba nk’umuhanzi Alexis Dusabe usanzwe afatwa nk’inkingi ya mwamba mu ndirimbo zihimbaza Imana mu Rwanda.
Aime Amahoro ni umwe mu baririmbyi ba Groupe Abatambyi akaba ari nawe wanditse indirimbo aba bana bumvikana baririmba. Aganira n’ibyishimo.com yatangaje ko iri tsinda rikorera umurimo w’Imana muri itorero ry’ Adepr mu karere ka Gicumbi , Paruwasi ya Rutare ,umudugugudu wa Kabira mu ntara y’amajyaruguru .
Aime Amahoro asobanura imva n’imvano y’iyi ndirimbo Groupe Abatambyi bitiriye Album yagize ati “ Groupe Abatambyi turi abantu cumi na batatu kandi harimo abana ndetse n’abantu bakuru . Ngarutse ku ishimwe ryanteye guhimba iriya ndirimbo , byatewe n’ibyo Imana yagiye inkorera kuva mu bwana ndetse n’iterambere Imana yagiye igeza kuri Groupe Abatambyi , nsanga ari ngombwa ko nandika indirimbo nyishima.”
Abajijwe niba ntacyo apfana n’abana babiri bumvikana mu ndirimbo bise “ Akira ishimwe “ , Aime yasubije ko bafitanye isano ry’Imiryango , ariko kandi ngo itsinda ryabo ribanye nk’umuryango bitewe n’urukundo rubaranga.
Mu gushaka kumenya izindi gahunda iri tsinda ryimirije imbere , Aime Amahoro yamenyesheje abantu bose bakunda indirimbo zihimbaza Imana ko ku cyumweru tariki 5 Mata 2015 ( kuri Pasika ) , kuva saa munani z’amamywa kugeza sa kumi n’ebyiri z’umugoroba .
Umva indirimbo ya Groupe Abatambyi / Free Download
Kibere kuri Paruwasi ya Rutare k’urusengero rwa Adepr ari naho iyi korali ibarizwa bazashyira ahagaragara umuzingo w’indirimbo zabo z’amajwi bise “ Akira ishimwe “.
Iki gikorwa cy kumurika iyi album kizanitabirwa n’abahanzi batandukanye barimo umuhanzi ukomeye cyane mu ndirimbo zihimbaza Imana mu Rwanda Serge Iyamuremye uzwi ku ndirimbo Yesu agarutse ,Arampagije ,…
REBA VIDEO Y’UKO ABA BANA BATO BARIRIMBA INDIRIMBO YABO.
Niba nawe ushaka kuduha inkuru cyangwa igitekerezo cyawe , haba ku nkuru twabagejejeho , inkuru ziri mu matorero ,abahanzi ,abakozi b’Imana batandukanye ,… twandikire kuri : info@ibyishimo.com.Komeza kuba ijisho rya rubanda ukoresheje ibyishimo.com . Imana iguhe umugisha .
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
Ntakirutimana Janvier


text:
KUREBA MU ISEZERANO RYA KERA (AMATEGEKO)
Ibitabo bitanu bibanza bya Bibiliya byitwa, iby’amategeko, kuko birimo amategeko Imana yahaye aba Isiraeli ikoresheje Mose, nubwo harimo n’inkuru yuko byagenze. Mose niwe wa byanditse.
IGITABO CY’ITANGIRIRO
Izina ry’iki gitabo rikomoka kuri “Septuagint” risobanura “itangiriro, isoko, cyangwa ivuko.” Mu mwaka wa 250 mbere ya Kristo, Isezerano rya kera ryahinduwe kuva mu gihebulayo bijya mukigereki. Umunya mateka witwa Josephus yavuze ko iryo hindura ryakozwe n’abatambyi 72 noneho iri jambo “Septuagint” rikomoka mw’ijambo mukigereki ryitwa “seventy” “mirongo irindwi” Yesu na Paulo bigeze kuvuga kunsobanuro ya Septuagint,.
Itangiriro n’igitabo cyivuga iby’itangiriro. Cyitubwira iby’itangiriro ry’ijuru n’isi, itangiriro ry’umuntu, iry’icyaha, n’itangiriro ry’umugambi w’Imana wo kuzana igisubizo ku cyaha. Ibice cumi na kimwe bibanza bitubwira iremwa ry’isi n’umuntu, uko icyaha cyaje nuko cyirimbura, n’umwuzure wa Nowa nibya kurikiyeho nyuma yibyo.
Igice cya 12 kugeza kucya 50 hatubwira ibya Aburahamu n’umuryango we, aho Imana yari kuzanyura gucungura abantu.
Ibice byingenzi.
1) Kuremwa kw’ibintu (1:1-2:3) Iyo umuntu aza kubaho ku bw’impanuka gusa ntagaciro aba afite, nta shingiro ryari kubaho ryo kumenya ikibi nikiza. Ariko Imana yamuremye mw’ishusho yayo (1:26, 27). Umuntu afite agaciro karuta ak’inyamaswa, ibimera ndetse n’ibindi tubona ku isi. Umuntu afite ubushobzi bwo kugambirira, kuvuga, gutangara, gutekereza, no kwiyumva. Kuko dufite umuremyi dutegekwa nawe nk’uko umwana ategekwa n’umubyeyi we, Imana yahaye umuntu inshingano zo gutunganya isi (1:28; 2:15) ikaguma ar’iyi Mana, (zaburi 24:1) twebwe tukaba abakozi gusa.
2) Gushakana (2:18-25) gushaka cyari igitekerezo cy’Imana si cy’umuntu, intego y’Imana nuko umugore yuzuza umugabo we, noneho akagira agaciro nk’umufasha. Kandi umugambi wayo kwari ugushingiranwa n’umugore umwe k’umugabo umwe kandi bakabana iteka ryose, (Matayo 19:3-6)
3) Kugwa kw’umuntu (3:1-24) Mugihe Eva yatangiye gushidikanya iby’Imana yababwiye, yahise agwa mu cyaha. Inzoka imusezeranya ko azamera nk’Imana (5) buri gihe icyaha kituzaho gishingiye kur’iryo rari ryo gushaka kumera nk’Imana, tukishyiriraho amategeko yacu ubwacu. Ingaruka y’icyaha turayibona muriyo nkuru, byatumye umubano wabo n’Imana ucika, umubano w’umuntu n’abagenzi be, umuntu n’umutima we, hanyuma umuntu n’isi tubamo.
4) Umwuzure (6:1-9:29) uko igihe cyagendaga niko umubare w’abantu wiyongeraga n’ibyaha bikiyongera (6:5) Imana yahisemo gutsemba ikiremwa muntu igatangira bushya iciye muri Nowa n’umuryango we. Nowa n’urugero rwiza rw’umuntu mwiza w’umwizerwa uhamya iby’Imana hagati y’abatizera (Abaheburayo 11:7, 1pet 3:20)
5) Aburahamu (12-23) Imana yahamagaye Aburahamu imuvana mu muryango mwiza ariko wa gipagani, (12:1-3) Aburahamu yemeye umuhamagaro atazi aho azagana (Abaheburayo 11:8) Imana yagiranye isezerano na Aburahamu, imuha umuhungu wo muza bukuru, igerageza kwizera kwe. Ubuzima bwo kwizera, no kumvira kw’Aburahamu bizabere abizera bose urugero. (4:1-25)
6) Isaka (24-26) Imana yahaye Isaka umufasha (24:1-67) Isaka abyara impanga (25:21-26) yari umunya mahoro (26:12-22) Imana ikomereza isezerano yagiranye n’Aburahamu muri Isaka (26:23-25)
7) Yakobo (27-36) ariwe gatoya mu bana ba Isaka, yajyaga ab’umuriganya, akoresha abandi kugirango abone inyungu ze, ntibyabuza Imana gukomeza isezerano ryayo kandi iramuhindura ab’umuntu w’Imana.
8) Yozefu (37-50) bene se baramwangaga kuko yakundwaga na Yakobo cyane, bituma bamugurisha nk’umucakara, ariko ubwo bugome Imana yabukuyemo umugambi ukomeye (50:20)


text:
Itangiriro 13:11 “nuko Loti yihitiramo ikibaya cyose cyo kuri Yorodani, ajya iburasirazuba, baratandukana.”
“kuko uwo mukiranutsi ubwo yabaga muri bo yibabarizaga umutima we ukiranuka iminsi yose, imirimo yabo y’ubugome yarebaga akumva.” 2 Petero 2:8.
Loti yizeraga Imana. Ariko ubuzima bwe bwagiye mu ngorane, kubera amahitamo ye. Yihitiyemo ikibaya cya Yorodani. Cyari kiza, gitoshye, ariko kiri mu nkengero za Sodomu. Abaturage baho bari bararenzwe n’ibikorwa by’urukozasoni. Akenshi intambwe imwe igana mu bibi, igukururira gutera indi irushijeho; gahoro gahoro Loti yaje gutura I Sodomu. Ikigaragara ni uko yagiye ateganya gutura mu nkengero za Sodomu, biza kurangira yatuye muri Sodomu. Bibiliya ivuga ko yaje guterwa agahinda n’ingeso z’isoni nke z’abanyabyaha. Ibyo bakoraga byamutesheje umutwe ariko arahaguma. Abamarayika bamubwiye guhunga Sodomu kuko yari igiye gusenywa, byaramugoye gufata icyemezo kugeza ubwo umwe muri bo amukuruye ukuboko. Kuva muri Sodomu byaramukomereye cyane, nyamara kujyayo byaramworoheye.
Iteka ubuzima bwacu buyoborwa n’amahitamo yacu. Twagakwiye kujya dufata ibyemezo bishingiye ku kwizera Imana gusa; tukamera nka Mose wemeye kubabazwa aho kuba mu binezeza by’ibyaha. (Abaheburayo 11:25). Dukwiye kumenya neza ko Imana idukunda kandi ishaka ko tubaho neza. Dukwiye gusobanukirwa icyo Imana idushakaho mu ijambo ryayo (Bibiliya). Nituyisabe kuduhishurira ibyo yaduteganyirije. Nitugandukire ubushake bwayo ku buzima bwacu.
Niba kandi twarafashe imyanzuro mibi, dukwiye kuyisobanukirwa, tugahindukirira Imana. Na Yo yiteguye kutubabarira ikadukiza ingaruka z’amahitamo mabi twakoze.


text:
Uyu mubyeyi avuga ko yagize amahirwe yo guhabwa amasomo ategurira umugore kubyara (birth classes) ubwo yari muri Amerika, akaba amufasha kwita ku mwana w’amezi 11.
Uretse umwana we, Uwase yiyemeje gukora ubucuruzi ariko akanafasha abandi babyeyi kugira ubumenyi ku kwita ku mwana. Kuri ubu avuga ko ari mu biganiro n’umuryango mpuzamahanga utanga amasomo ku kwitegura kubyara no kurera witwa ‘Lamaze International”.
Uwase yagize ati “Nasanze ababyeyi bakeneye amasomo yerekeye kubyara no kurera kuko nanjye yamfashije cyane. Ndateganya gutangiza ayo masomo mu mezi atatu ari imbere…Mu ntangiriro tuzakorana n’abaganga b’inzobere bazajya bigisha ababyeyi, turateganya kujya tubigisha ku Cyumweru hano kuri Perla’s, bakiga uko babaho iyo batwite, uko bitegura kubyara ndetse na tekiniki zikoreshwa kugira ngo umubyeyi abyare neza, uko barera abana n’ibindi bireba ababyeyi.”
Nubwo Uwase ataragena icyo bizajya bisaba umubyeyi kugira ngo akurikire ayo mahugurwa, avuga ko ayo masomo azatangira vuba kandi ku buryo buzorohera buri wese, ayo masomo akajya atangirwa mu cyumba cyabugenewe cya Perla’s Baby and Mother Care”.
Hagati aho, Uwase nawe agenda ahugura ku giti cye ababyeyi.
Uwera Denyse, umubyeyi ufite uruhinja rw’amezi 2.5, wari mu ifungurwa rya Perla’s Baby and Mother Care, yabwiye IGIHE ko Uwase yamufashije agakira ububabare yaterwaga no konsa, amugiriye inama y’umuti yafata.
Yagize ati “Nari mfite ikibazo cyo kubabara ngitangira konsa, maze ampa umuti nsigaho ndakira. Ubundi abenshi hano mu Rwanda ntitwari tuzi ko hari icyadufasha kurwanya kubabara igihe umubyeyi yonsa. Abantu bose barambwiraga ngo ni ko bimera ku bagore benshi bakibyara, ngo ngomba kubabara nyamara hari uburyo byakwirindwa tutari tuzi. Ni umuti mwiza utagira ingaruka ku mwana kandi umubyeyi akabasha gukira ubwo bubabare.”
Umwihariko wa Perla’s Baby and Mother Care
Ni iduka rimaze ukwezi rikorera mu nyubako ya CHIC mu Mujyi wa Kigali rikaba ryarafunguye ku mugaragaro mu ku wa Gatanu ushize. Iri duka rifite ubwoko icyenda bw’ibyo umwana akenera harimo imyambaro y’abana, ibyo mu mu cyumba, ibyo umwana arya n’ibikoresho byo kumugaburiramo, ibikoresho by’isuku, ibikinisho, utugare n’ibindi.
Uwase yagize ati “Umubyeyi ushaka kugurira umwana ava hano abonye ibyo akeneye byose byiza kandi ku giciro kiboneye. Ibyinshi mu byo ducuruza hano tubikura mu Bwongereza ariko dufite n’ibyo twakuye i Bruxelles mu Bubiligi. Ikindi ni uko tuzana ibintu biramba ku buryo umuntu abigura ntazagaruke inshuro nyinshi, ibintu bidacuyuka, bidacika ubusa.”
Uwase yakuye igitekerezo cyo gutangiza iri duka mu byo yanyuzemo ubwo yashakiraga umwana we bimwe mu bikoresho akagorwa no kubibona i Kigali.
Yagize ati “Umwana nari naramuguriye ibintu azakoresha kugera ku myaka ibiri ariko mbona umwana akuze vuba atangiye kubisiga, ibyo nari naraguze byanga kumukwira, ntangira gushakisha ibindi muri Kigali. Aho ngeze hose nkasanga ibikoresho biri mu biciro bihanitse kandi bitanafite quality (ubwiza) nk’ibyo nari naraguriye hanze y’igihugu mbere.”
Akomeza agira ati “Ikindi naganiraga n’abandi babyeyi ngasanga bafite ibibazo bitandukanye barimo abatabasha konsa abana kubera kubabara cyane. Njyewe nsanga ibyo ntarahuye na byo kuko nari narasobanukiwe ko hari umuti ukoreshwa, bamwe nabahaye ku muti nakoresheje mpita mbona ko hari demand (isoko).”
Uwase avuga ko hari ubwo amata yahaga umwana yashize akazeguruka Kigali yose ashaka andi akayabura, akibaza ati “Ese bibaho ko amata yuzuye i Burayi yabura muri Kigali yose! Ndavuga nti ‘nkwiriye kugira icyo nkora kugira ngo ntabare abandi babyeyi bagenzi banjye’.”
Umubyeyi w’abana babiri witwa Mutesi Eugenie, yavuze ko yasanze iri duka rifite ibikoresho byinshi byiza umubyeyi yakenera.
Yagize ati “Nakunze amakanzu y’abana, amata, biri ku giciro cyiza, nk’aya mata ari ku bihumbi 28,000 mu gihe ahandi ari 35,000.”
Iri duka ‘Perla’s Baby and Mother Care’ rikorera muri CHIC Basement 2 mu muryango wa B60 ryihaye gahunda yo kujya rikora iminsi yose.


text:
11/04/2017, yanditswe na Jean-Claude Mulindahabi
Boniface Ngulinzira ni umwe mu banyarwanda bagize uruhare mu mushyikirano yari igamije amasezerano y’amahoro. Abazi neza amakuru y’iminsi ya nyuma ya Bonifasi Ngulinzira, bemeza ko ari mu nzirakarengane ziciwe kuri ETO (École technique officielle) ku Kicukiro, nyuma y’aho abasirikare ba MINUAR bahaviriye. Yari afite imyaka 44 gusa, yari yaravukiye Butaro mu Ruhengeri. Ababikuriranira hafi bemeza ko ari we muminisitiri wo mu majyaruguru wishwe wenyine muri jenoside.
Bonifasi yamenyekanye cyane mu gihe « cy’imishyikirano n’amasezerano y’amahoro » hagati ya Leta yari iyobowe na Yuvenali Habyalimana na FPR Inkotanyi. Inshuro nyinshi Ngulinzira yoherejwe guhagararira guverinoma yari ihuriwemo n’amashyaka anyuranye mu Rwanda harimo n’aya « opposition » muri icyo gihe.
Bamwe mu bamuzi, bemeza ko yari umugabo ushyira mu gaciro. Ngo Ngulinzira yari ashyize imbere icyatuma abanyarwanda bose babana mu gihugu kizira akarengane, kikanarangwa no kubahiriza uburenganzira bwa buri munyarwanda. Nk’uko mushobora no kubyumva ku mpera z’iyi nyandiko, mu ijambo rye ryo ku itariki ya 28 Mutarama 1993, agaragaza imvugo ishimangira ko umuti nyawo wari ukumvikana kw’abari bahanganye maze bakemera gusangira ibyiza by’igihugu mu kubahiriza amategeko.
Iyo umuntu asomye inyandiko ku mbugankoranyambaga, hari abo usanga bibaza niba ubutegetsi bw’uyu munsi buzirikana ibitekerezo biganisha ku kumvikana n’abo batabona ibintu kimwe nk’uko abantu nka Ngulinzira bari babishyize imbere muri iriya myaka.
Ubwo amashyaka menshi yongeraga kuvuka mu Rwanda mu w’1991, Bonifasi Ngulinzira ari mu bantu b’ikubitiro barwanyije ubutegetsi bwa MRND kuko bwari bushingiye ku ishyaka rimwe rukumbi, ndetse bukaba butari bwarabashije gukemura mu maguru mashya ikibazo cy’impunzi. Ibi na byo, hari abibaza niba hari icyo byigisha abari ku butegetsi.
Bonifasi Ngulinzira yari mu b’ibanze mu ishyaka MDR mu gihe cy’amashyaka menshi 1991. Ngulinzira yagizwe Minisitiri w’ububanyi n’amahanga n’ubutwererane mu w’1992 muri guverinoma y’ubumwe yari yaguwe irimo n’amashyaka ataravugaga rumwe n’ubutegetsi bw’icyo gihe. Ni muri urwo rwego yahagarariye guverinoma y’u Rwanda mu mishyikirano na FPR Inkotanyi, Arusha muri Tanzaniya. Mu gihe cy’imishyikirano y’Arusha, abasesenguzi bemeza ko yaranzwe no koroherana agamije umuti w’abanyarwanda bose mu gihe kirambye. Uko korohera abari mu nyeshyamba, hari ababifashe nabi, hari n’abamuketse kubogamira kuri FPR, nyamara ngo we yifuzaga ko ihangana n’intambara byarangira, abanyarwanda bakabana neza.
Nta gushidikanya, Bonifasi Ngulinzira na we ni inzirakarengane yishwe muri Mata 1994. Yishwe ku itariki ya 11, ari yo ngarukamwaka uyu munsi. Mu gihe dukomeje kwibuka inzirakarengane zose, zaba izazize jenoside yakorewe abatutsi, zaba n’izindi zose zazize ubwicanyi ndengakamere muri biriya bihe, igikwiye ni ugufatana mu mugongo no kungurana ibitekerezo kugira ngo amahano nk’ariya aterwa na politiki mbi atazasubira ukundi. Politiki nziza ikwiye gushyirwa imbere ndetse ikageza u Rwanda ku burenganzira bw’ikiremwamuntu, aho buri wese abaho arengerwa n’amategeko kandi inzego za Leta zikita ku mibereho ye.
Ijambo rya Bonifasi Ngulinzira tariki ya 28 Mutarama 1993:


text:
Yeremiya 29:11 "Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. Ni ko Uwiteka avuga".
Bimwe mu bintu Satani ashaka kutwibagiza ni ukumenya umugambi w’Imana mu buzima bwacu. Iyo abigezeho, aba ashoboye umuntu mu buryo budasubirwaho.
Abantu bose yanesheje yabanje kubereka ko nta mugambi Imana ibafiteho. Urugero: Eva aneshwa Satani yaramaze kumwumvisha ko ibyo Imana yamubwiye atari byo...Muka Loti ahinduka inkingi y’umunyu yari amaze kongorerwa na Satani ko aho Imana imukura (I Sodomu) ariho heza kurusha aho imujyana. Ibi byamuteye gutera umugambi w’Imana umugongo. Na Yuda niko byamugendekeye.
Abanesheje Satani ni abantu bamenye neza umugambi Imana ibafiteho: Daniel, Yosefu, Yesu, Paholo, etc.
Uno munsi nibukijwe ibintu biranga umugambi w’Imana. Reka mvuge 6 muri byo.
1) Umugambi w’Imana ni mwiza; 2) Umugambi w’Imana ni umwihariko kuri buri wese; 3) Umugambi w’Imana urasobanutse kandi ni mugari; 4) Umugambi w’Imana utugeza mu mahoro no mu byishimo nyabyo; 5) Umugambi w’Imana urenze ubu buzima tubamo- n’uwiteka ryose. 6) N’ubwo warwanywa, umugambi w’Imana uranesha.
Ndakugira inama yo kumenya no kugendera mu mugambi w’Imana kuri wewe.
Umunsi mwiza kuri twese!
Ku bari mu Rwanda, iminsi mikuru myiza.


text:
Abayobozi b’utugari two mu ntara y’amajyaruguru n’umujyi wa Kigali barasabwa kwihesha agaciro
Guverineri w’intara y’amajyaruguru arasaba abanyamabanga nshingwabikorwa b’utugari two mu ntara y’amajyaruguru ndetse n’umujyi wa Kigali, bari mu itorero i Nkumba mu karere ka More...
Muhanga: Bamwe mu bayobozi baranengwa gufata ibyemezo batagishije abaturage inama
Umuyobozi w’akarere ka Muhanga, Yvonne Mutakwasuku ku wa 29 05 2012 yatangaje ko hari abayobozi batari bake usanga banengwa n’abo bayoboye kubaturaho amategeko n’ibyemezo byafashwe batabanje More...
Abayobozi b’Utugari badakora neza bahombya Rwamagana
Inteko y’Akarere ka Rwamagana yateranye kuwa 6 Mata uyu mwaka yikomye Abanyamabanga Nshingwabikorwa b’Utugari ivuga ko badakora neza akazi bahawe, bikaba bitera abantu byibura 40 kudakora akazi kabo More...


text:
Kuri icyi Cyumweru, taliki ya 27 Mata 2014, Kiliziya Gatolika ku isi yose ifite ibyishimo itewe n’ishyirwa mu rwego rw’Abatagatifu rya Papa Yohani wa XXII na Papa Pawulo wa II, dore rero muri make ubuzima bwabo.
1. PAPA YOHANI WA XXIII
Papa Yohani wa XXIII, yavutse taliki ya 25.11.1881, avukira ahitwa Sotto il Monte ho mu gihugu cy’Ubutaliyani. Amazina ye bwite ni Angelo Giuseppe Roncali. Yahawe Isakaramentu ry’Ubusaseridoti 10.08.1904, yatorewe kuba Papa 28.10.1958, maze yitaba Imana ku wa 03.06.1963 i Vatican afite imyaka 81.
Yavukiye mu murayango w’abana 14, se Giovani Battista Roncali na Nyina Marianna Giulia Mazzolla bari abantu badahambaye cyane. Agejeje imyaka 12 Angelo yinjiye mu iseminari Ntoya abifashijwemo na Nyirarume Luigi Sturzo ari nawe wari waramubyaye muri Batisimu. Kubera ko yari umuhanga yaje kwemererwa gukomereza amashuri mu Iseminari ya Dell’Apollinaire y’i Roma. Mu mwaka wa 1901, yabaye umusirikare muri batayo ya 73. Mu wa 1904, yabaye Padiri, nyuma gato aba umunyamabanga wa Musenyeri Giacomo-Radini- Tedeschi, Umushumba wa Diyosezi ya Bergame, akigisha no mu iseminari y’aho i Bergame. Mu byo yakundaga gusoma harimo ubuzima bwa Mt Charles Borrome, Mt Fransisko w’Assize na Gregoire Barbarigo, agakunda gusoma imyanzuro y’Inama Nkuru ya Trente, kandi agakunda kwigisha abakiristu amateka ya Kiliziya.
Yaje no kuba umuyobozi wa Roho mu iseminari ya Bergame; bitewe n’ukuntu yakoraga neza imirimo ye, Cardinal Wllem Mirinus Van Rossum yifuje ko yajya gukora i Vatican, ariko we ntiyabyishimira asubiza agira ati:”Ndi umuntu ushobora ibintu bike, Nandika buhoro cyane. Ndi umunebwe kuva mu bwana, kandi n’iyo ndi mu kazi nkunda kwirangarira”, ibyo ariko ntibyabujije Papa Benedigito wa XV kumwinjiza mu mirimo yo mu Biro by’i Vaticani (Propaganda Fide).
Mu mwaka wa 1925, Papa Piyo wa XI, yamugize Umwepiskopi, intego ye yari: “Obediente et pax”. Icyo yaharaniraga ni ugushyira urukundo mu Bikorwa.
Kuva mu mwaka wa 1935 kugeza mu wa 1944 , yabaye intumwa ya Papa muri Turquie n’Ubugereki, muri ibi bihugu kugaragaza ubukristu ntibyari byoroshye, ibi byamusabaga kugenda yambaye imyenda itagaragaza uwo ari we, nawe ubwe yitangarije ko “ukomeza kuba umupadiri waba wambaye ipantalo cyangwa ikanzu”, bityo ntibyamubujije kugira uruhare rukomeye muri kiriya gihe cy’intambara ya II y’isi yose, afasha impunzi zafaga mu Burayi, abarokotse ubwicanyi bwakorerwaga abayahudi( yaborohereje kubona impushya zibafasha kwambukiranya uburayi bagana muri Palestine, afatanya na Croix rouge gutanga imyambaro n’ibiribwa, yafashije abayahudi 25,000 kurokoka abanazi, anorohereza Radio Vatican kumenyekanisha ibiri kuba, ibi byatumye bamwita Intungane ( “Juste entre les nations”). Yafashije cyane abihayimana bavaga mu Burayi, cyane cyane muri Hongrie na Bulgarie. Musolini n’abambari be bamaze gutsindwa (1943) byaramushimishije, ariko yirinze kugira uwo acira urubanza, ahubwo asaba Imana kubabarira uwakoze amakosa uwo ari we wese.
Nyuma y’intambara ya II y’isi yose, Papa Pie XII yakomeje kumugisha inama cyane cyane ku bijyanye n’imibereho y’abayahudi nyuma ya Genocide yabakorewe. Mu mwaka w’1944, yagizwe intumwa ya Papa mu Gihugu cy’Ubufaransa (Charle de Gaulle niwe wayoboraga) aho yakomeje guhuza abepiskopi ba Kiliziya yo mu Bufaransa ndetse no kugira inama abayobozi bakuru b’igihugu. Yabaye Cardinal mu mwaka wa 1953, afite imyaka 72, asubiye i Roma abayobozi, abaturage n’abakristu bose b’Ubufaransa byarababaje kuko bari babuze umuntu wabagiriye akamaro kubera ubushishozi bwe, ubwitozi no gushyira mu Gaciro. Amaze gusubira i Roma, yabaye umukuru wa Venise (Patriarche de Venise) aho yerakanye ko afite impano yo kuba umushumba mwiza, wunga kandi agahuza abantu hagati yabo akongra akabahuza n’Imana.Yatumye habaho Synode ya Dioseze, yagendaga mu mudoka rusange, yafunguye n’amaparuwasi mashya menshi. Yakundaga kubwira abakristu ko ari Umuvandimwe wabo, ko abakunda kandi ashishikajwe no kubumva.
Papa Yoahani wa XXIII yasimbuye Papa Piyo wa XII, uyu yayoboye Kiliziya imyaka 19, kandi ubuyobozi bwe bwarazwe ni kwikundira kwibera gusa i Roma, kandi ububasha bwose bwari bufitwe na Papa (Centralisation), amaze gutanga rero, abakaridinali barateranye ngo batore undi Papa bifuza impinduka mu buyobozi bwa Kiliziya ariko cyane batekereza impinduka zijyanye n’igihe bari bagezemo, cyane nyuma y’intambara ya II y’isi yose. Itora ryamaze iminsi itatu, amatora asubirwamo inshuro eshatu, maze ku italki ya 28.10.1958, Rancolli aba ari we utorwa, ahitamo izina ry’ubupapa rya Yohani wa XXIII ( Jean XXIIII) izina ryari rimaze igihe ridakoreshwa, kuko ryaherukaga mu Kinyejana cya XIV rifitwe na Jean XXII wabaye Papa kuva mu 1316 kugeza mu 1334. Yahawe inkoni y’ubushumba ku mugaragaro ku italiki ya 04.11.1958.
Yabaye umupapa wahindiye ibintu byinshi muri Kiliziya, cyane cyane mu byerekeye ikenurabushyo, yabaye umupapa wambere, nyuma ya Papa Pie IX watembereye, agasohoka muri Roma, akagaragaza ko ari umushumba wa Roma, Yayoboye Kiliziya ya Mt Yohani y’i Ratran, agasura amaparuwasi, amavuriro, amashuri, ashyira imbere kujya asangira n’abandi aho kuba wenyine, anasaba no kureka gukoresha kuri Papa amagambo agaragaza icyubahiro gikabije, ibi byashimishije abantu benshi. Yagaragaje kandi ubwiyunge hagati ya Les communists et capitalists (arwanya la construction du mur de Berlin). Yatumye habaho ivugurwa ry’igitabo cy’amategeko cya Kiliziya Gatolika (Code de droit canonique)=( 1917 ; 1983); yashizeho kandi ibiro bishinzwe ubumwe bw’abakiristu, ibi byatumye n’abakiristu batari abagatolika biyumva i Roma kandi bubaha Kiliziya kurushaho.
Igikorwa nyamukuru cyaranze imyaka Papa Yoahani wa XXIII yamaze ku buyobozi ni Inama nkuru ya Kiliziya Yatumiye kandi akayiyobora (Concile de Vatican II) ku italiki ya 25.01.1959, ariyo yatumye habaho amavugurura menshi muri Kiliziya, agatuma Kiliziya irushaho kujyana n’igihe. Iyo nama rero yafunguwe ku mugoroba wo ku wa 11.10.1962. Mu ijambo rifungura iyi nama Papa Yohani wa XXIII yatangaje ko ikigamijwe ari uko Inyigisho Ntagatifu za Kiliziya ya Yezu zikomeza gusigasirwa, kubungabungwa no kwigishwa ku buryo bunoze kandi bwumvikana, hibandwa ku Kwemera, Ukwizera, urukundo; urukundo mu bantu (rwa Kivandimwe, urukundo rw’Imana). Yasabye kandi abantu bose gufashanya kugira ngo amahoro matagatifu aganze ku isi maze abantu bose babashe gukora ikiri icyiza.
Ku murongo w’ibyari biteganijwe kwigwaho muri iyo nama, yifuje ko hongerwaho imibanire ya Kiliziya Gatolika n’abayahudi, asaba ko batakomeza gufatwa nk’abishi ba Yezu. Mu kwezi kwa nzeri 1962, yafashwe na Cancer, ariko arihangana akomeza imirimo y’inama. Ku wa 11.04.1963 yanditse encyclique” Pacem in terris”. Kubera canceri yo mu Gifu, yakomeje gucika intege maze ku italiki ya 28.05.1963 araremba cyane atanga ku italiki ya 03.06.1963, hari ku wa mbere wa Penekositi.
Yaranzwe n’ubumuntu no kwicisha bugufi, gutumira Inama Nkuru ya Kiliziya ya Vatican II byo byababaye agahebuzo, yasimbuwe na Papa Paul wa VI ari na we wakomeje anasoza inama yari yatumiwe na Papa Yohani wa XXIII.
Yashyizwe mu rwego rw’Abahire na Papa Yohani wa II, ku wa 03.09.2000 igitangaza cyabimburuye iri shyirwa mu rwego rw’abahire n’ikizwa ry’umubikira Caterine CAPITANI, wo mu muryango w’abakobwa b’urukundo (Filles de la charite), uyu yari yararembejwe n’ikibyimba cyo mu gifu, akaba yari yarabazwe ariko nta kizere cyo gukira, maze yiyambaje Papa Yohani wa XXIII arakira.
Ku italiki ya 02.07.2013, akanama kagizwe n’abasenyeri ndetse n’abakaridinali bashinzwe gushyira abantu mu rwego rw’abahire n’abatagatifu barateranye maze biga ku ishyirwa mu rwego rw’abatagatifu Papa Yohani wa XXIII, maze Papa Fransisko yemeza ko handikwa iteka rishyira Papa Yohani wa XXIII na Papa Yahani Pawulo wa III mu rwego rw’abatagatifu; ibyo yabikoze ku wa 05.07.2013, hemejwe ku bizakorwa ku cyumweru, taliki ya 27.04.2014, ku cyumweru cy’Impuhwe za Nyagasani.
2. PAPA YOHANI PAWULO WA II
Amazina ye ni Karol Joseph WOJTLA, yavutse ku wa 18.05.1920, yavukiye ahitwa Wadowice mu gihugu cya Pologne, yahawe Ubusaseridoti ku wa 1.11.1946 abuhabwa na Card. Adam Stefan Sapieha. Yatorewe kuba Papa ku wa 16.10.1978, ahabwa inkoni y’Ubushumba ku wa 22.10.1978. Yatanze ku italiki ya 02.04.2005, afite imyaka 84 y’amavuko, n’imyaka 26, amezi atanu n’iminsi 18 ari Papa. Ni Papa wa Gatatu mu babayeho igihe kirekire ari Papa nyuma Ya Petero na Pie IX wamazeho imyaka 31, amezi 7 n’iminsi 23. Niwe kandi Papa utari umutaliyani Nyuma y’Umuholandi Adrien VI wabayeho mu mwaka wa 1520. Yashyizwe mu rwego rw’Abahire na Papa Benedigito wa XVI ku wa 01.05.2011; akaba arashyirwa mu rwego rw’Abatagatifu ejo ku cyumweru taliki ya 27.04.2014.
Papa Yohani Pawulo wa II, yari umuhungu wa Emilia na Karol Wojtyla, akiri muto yakundaga Ubuvanganzo n’ikinamico, yatangiye kwiga mu Iseminari mu w’1942, aba Padiri mu 1946, yize mu Bufaransa no mu Butaliyani, mu w’1958 yabaye Musenyeri. Mu nama Nkuru ya Vatican II, yagizemo uruhare rukomeye cyane ko yari azi indimi, yakoze umurimo wo gusemura. Yaje kugirwa Cardinal mu w’1968 akomeza guharanira uburenganzira bwa kiremwamuntu no kurwana ku bakene, noneho yinjira mu mirimo y’i Roma, kubera urupfu rutunguranye rwa Papa Yohani Pawulo wa I, yatorewe kumusimbura ku wa 16.10.1978.
Icya mbere mu byamuranze ni ukwicishabugufi kwe, ubwe yahisemo kwitegurira imbwirwaruhame, agashyikirana n’abantu bose atitaye ku mabwiriza y’abashinzwe kubamucungira umutekano
Mu byamuranze ni ugutsura umubano hagati y’abagatolika n’abayahudi, kiliziya y’iburasirazuba n’iyiburengerazuba, abagatolika n’abapoloso ndetse n’abayisilamu, yaharaniye uburenganzira bwa kiremwa-muntu, aharanira ibiganiro aho gushoza intambara, uburenganzira bw’abakozi bagahabwa umushahara ukwiye, yaharaniye ubutabera kuri bose, yatumije inama yahuje amadini yabereye Asize mu mwaka 1986 ihuza abahagarariye amadini 194. Yasuye ibihugu 129 n’u Rwanda rurimo ku italiki 08.09.1990. Muri izo ngendo ze, yahuye n’abantu barenga 500,000,000, yashyizeho ihuriro ry’urubyiruko (journees mondiales de la jeunesse) rigikomeza na n’uyu munsi, yongereye ibiro by’intumwa za Papa mu bihugu bitandukanye biva kuri 85 bigera kuri 174, yahuye n’abanyacyubahiro batandukanye ( yazindukiwe ku buryo budasanzwe n’abadiplomates 38; yakiriye abakuru b’ibihugu 738, abakuru ba za Guverinoma 246, abaminisitiri 190, abambasaderi 642, hatabariwemo abazaga i Vaticani mu minsi mikuru isanzwe ),Yashyizeho ishuri rikuru ryitwa”Institut Jean Paul II” mu 1984, yashinze ishuri rikuru ryiga ku Buzima n’irindi ryiga ibijyanye n’imibereho myiza yabaturage, yashizeho umunsi mpuzamahanga w’abarwayi uba buri mwaka ku wa 11 Gashyantare, yashyizeho umunsi mpuzamahanga w’amahoro, umunsi mpuzamahanga w’impunzi, umunsi mpuzamahanga w’itumanaho, yashyize mu rwego rw’abahire abantu 1,340, ashira mu rwego rw’abatagatifu abantu 483, anakomeza gushyira mu bikorwa impinduka z’Inama Nkuru ya Vatican II.
Yagiye ariko ahura n’ibizazane bitandukanye, twavugamo nka bibiri: Ku wa gatatu, taliki ya 13.05.1981, umugira nabi Mehmet Ali Agca yaramurashe ubwo yari ku kibuga cya Mt Petero hamwe n’abantu 20,000, uyu munsi bamurasheho ni nawo munsi Bikiramariya yabonekeyeho i Fatima, akaba ari nabwo butumwa Papa yari yateguye kuvuga kuri uwo munsi, Papa yatangaje ko Bikira Mariya ari we watumye atitaba Imana, nyuma yaje kujya gusura uyu mwicanyi we mu buroko kandi asaba ko bamurekura akitahira. Hari andi makuru atanganzwa na Card. Stanislaw DZIWISZA avuga ko Papa Pawulo wa II yatewe icyuma igihe yasuraga Ingoro ya Bikira Mariya y’i Fatima mu mwaka wa 1982, yari ajyanwe no gushimira Bikira Mariya ko atahitanywe na wa Mwicanyi wamurashe ali we Mehmet Ali Agca, maze Juan Mari Fernamdez Krohn aramwegera amutera icyuma ariko baramufata, bigirwa ibanga, ariko Papa yikomereza urugendo, uyu Card, yivugira ko bageze muri sale yabonye amaraso yavuye. Uyu Papa kandi yari inshuti y’abarwayi, akabasabira agasaba n’abandi kubasabira. Mu w’2005, yaje gufatwa n’ibicurane, ajyanwa mu bitaro ku wa 09 no ku wa 23.02.2005, akomeza no kugarizwa n’indwara yo gususumira kugeza ubwo atashoboye gutanga umugisha kuri Penekosti. Ku italiki ya 02.04.2005 yasezeye ku bafasha be umwe umwe anasomerwa n’Ivanjili ya Yohani n’Umwihayimana wari warabanye nawe imyaka 25. Yahise ajya muri koma ni uko asezera ku isi n’abayo ku italiki ya 02.04.2005, saa 21h37’, buracya bikaba Icyumweru cy’Impuhwe za Nyagasani, yari afite imyaka 84 y’amavuko, amaze ku ntebe ya Mt Petero iminsi 9,673, yashyinguwe ku italiki 08.04.2005 asimburwa na Card, Joseph Ratsinger ku wa 19.04.2005 afata izina rya Benedigito wa XVI.
Hifashishijwe ibitabo:
1. Régine Pernoud, Les Saints au Moyen Âge - La sainteté d’hier est-elle pour aujourd’hui ?, Paris
2. Pierre Delooz, « Pour une étude sociologique de la sainteté canonisée dans l'Eglise catholique », Archives des sciences sociales des religions, vol. 13, no 13, 1962.
Padiri Viateur SAFARI


text:
Iyo umuntu abana n’umuntu uteye gutya abigenza ate koko ?
Mu gitekerezo umukunzi w’agasaro yatanze ku nkuru yavugaga ‘ ibanga mu gukora imishinga izabafasha kugira urugo rukomeye” , yagize ati : “ Ahaaa ndahogoye ! Ese umuntu abigenza ate iyo mugenzi we bashakanye ariwe wiharira gutekerereza urugo , akaba ariwe ugena uko undi abaho, akagena n’umubare w’abana muzabyara, ibyo ukwiye guhaha, igihe uzamara muri gahunda yo kuboneza urubyaro ( kandi ntanabikubwire), ukumva avuga ngo fata uburyo uboneze wamubaza igihe yifuza ko bizamara akakwihorera, wamubaza umushinga arimo gutegura akakwihorera nabwo , akagena uko umushahara wawe ukoreshwa, wabihinduraho gatoya mugashwana, buri ntambwe yose akaba ayizi, akihatira kugendana nawe mu nzira buri gihe ariko muganira ibiganiro byo kunyura hejuru gusa ( superficiel) wagirango uvuze ikintu gisa n’igikomeye bikaba birebire akakubwira ko ariwe mutware, mu gutera akabariro ho ni ugukora uko abyumva, yakubabaza atakubabaza biba bikureba, wamubwira ngo ahindure akorohereze akivumbura, n’ibindi byinshi umuntu atavuga ngo birangire….
Mumbwire iyo umuntu abana n’umuntu uteye gutya abigenza ate koko ?’
Ni iyihe nama wagira uyu mubyeyi n’abandi bafite ibibazo biteye nk’ibye ? Ese abashakanye bakora iki ngo birinde ibibazo nk’ibi ?
Agasaro.com
Ibitekerezo byanyu
-
Biragoye kukubwira uko yitwara kuko ndagerageza kwishyira mu mwanya we bikangora. Abantu bose bagira defauts runaka uwo babana akagerageza kumuhindura byananirana akiga kubana nayo ariko noneho uyu we ndabona zimukoraniyeho zose. Icyo nifuza kumenya : ese ni uko yamye ateye cyangwa ni ingeso yize nyuma ?Ese arakuruta cyane mu myaka ? Ese ubona agufitiye urukundo ?
Bishobora guterwa n’impamvu nyinshi zishingiye ku mateka ye n’ibikomere yagize n’uko yakuze cyangwa se imyumvire ye ku buringanire aho yumva ko ari we Boss muri byose kandi bene abo nta gaciro baha umugore kuko bumva ko nta n’ibitekerezo bizima agira.
Inzira yo kubikemura rero ni ukuganira nawe ukamwereka ko bikubabaza ukamubwiza ukuri kandi utuje. Biragusaba ko muba mufite umwanya uhagije kandi mwisanzuye. Umusabe guhinduka kuko bikuremerera kubaho gutyo. Niba koko agukunda azahinduka kuko hari ubwo abikora atazi ko binakubangamira.
-
-
Njye numva kdi ni na ngombwa kubanza kwemera ko dutandukanye mu bujyanye nuko twumva ibintu, niba rero afite umugabo uteye kuriya ndumva yabanza akamumenya neza Kugirango amenye uburyo, imimerere n ahantu hakwiriye bazaba bari akamuganiriza adaciye ku ruhande kdi amwubashye cyane ko abangamirwa no kuba batajya bajya inama ku bijyanye n urugo rwabo, hanyuma akamusaba kumubwira niba bishoboka I mpamvu amuhisha ntamubwire. Kuko nabwo ntago byaba bikwiriye ko yafata umwanzuro wo kujya akora ibye rwihishwa. Uko bazaganira bizamufasha kumenya icyo yakoze.
-
urekeraho kwemera kubaho gutyo.
impamvu abikora nuko ubyemera kuko utazi umwanya wawe mu rugo. Uri umufasha nturi umwana nturi umukozi nturi umushyitsi....menya inshingano zijyanye n’umwanya wawe uzubahirize. niyivumbura yivumbure wowe gusa ntutere amahane.umushahara wawe ni uwawe uwushakira compte itandukanye niye niba kuzifatanya bitagenda. kuko ugomba kumenya kwiyitaho no kwihaza. ko utazi gahunda ze se wishyira mu maboko ye 100% gute ?
muri make ubwo mubana gi kamikaze wowe ca umurongo wawe wubuzima ubundi uwubahirize. bitavuze ko utamubwira gahunda zawe ahubwo bivuze ko uzimubwira ariko utazimuzabira uruhushya. harimo itandukanyirizo.
hanyuma akabariro ni igikorwa cya 2 : niba akubabaza ntabihindure bitaniye he no kugufata ku ngufu ?
ariko rwose nakwicara katekerezaaaaa nkareba niba aribwo buzima nkwiriye. kwibeshya mu guhitamo uwo mubana bibaho ariko nyirabyo niwe ugena icyo abikoraho.
-
-
Muraho, mbega akumiro !!! Ikigaragara cyo nuko umugabo wawe yikanyiza cyane ariko uzamwegere muganire wumve icyo abitekerezaho utamuhishe ubimubwire muri displine nyinshi umwereka ko umwubashye umubaze impamvu atajya yumva ko haricyo mwakungurana nahubundi ndabona agufata nkaho ntacyo umaze murugo cq umeze nkumwana murugo barinda gukora ikiniki ngo adahura nikibazo
-
Biragargara ko urugo ruba rugitangira mugerageza kumenyana buhoro buhoro.Aha bisaba kwitonda no kugenza make kugirango utababaza mugenzi wawe nawe kandi ukababara.Aha birashaka kugirango nawe ugaragaze icyo uricyo,icyo ushoboye gukora,inama zawe akamaro zagira mu rugo rwawe.Aha niyo mpamvu navuze ngo birasaba kugenza make.Kuko uko ugenda wereka umuntu ko ushoboye ko nawe hari aho wageza urugo arirekura,akagira inshingano nawe aguha akagira icyo yakubwira ku byo atashakaga kukubwira akacyikubwira.Naho iyo mushaka guhangana no gusuzugurana ntacyo mugeraho.Mureke abe umutwe w’urugo (umugabo)nawe ube mutima w’urugo(umugore)ariko kandi mukeneye kwuzuzanya no gufashanya muri byose.
Mu bijyanye no kuzuza inshingano z’abashakanye mutegurane bihagije kandi mubiganireho bibe igikorwa cyanyu mwese.Igitaramo cy’abashakanye cyateguwe neza,mu magambo no mu bikorwa gishimisha impande zombi.Mu rugo hakenewe ikiganiro kirambuye kuri buri gikorwa kigiye gukorerwa mu rugo.Imishinga y’urugo,umubare w’abana bazavuka mu rugo,uburere bazaha abana babo,inshuti zizagenda mu rugo n’izizagendererwa,iyobakamana,sport.Ibikorwa byose bikorwa n’umuntu ku giti cye iyo hagezeko ubikorana n’undi muntu(gushaka)haba hajemo ijambo "ngirana" gufashanya muri byose.Niyo mpamvu buri wese yiyabagiza ko yuzuye,akumva acagase azuzwa na mugenzi we.Aha ntabwo habamo kugongana.Imenye mubyeyi,menya ibyiza ufite menya intenge nke zawe,menya aho ufite intege nyinshi.Gerageza kumenya mugenzi wawe,menya intege nke ze,menya aho afite intege nyinshi.Ubundi igituma umubyeyi yubaka agahirwa,agatunganirwa ni uguca bugufi(Itegeko ry’Imana mu ntangiriro"Mugore uzagandukire umugabo wawe".Umugabo nawe kugirango azubake urugo rwe rugakomera ni ugukunda umugore we(itegeko ry’Imana’’Mugabo uzakunde umugore wawe)
-
Abantu bajya inama hano bajye bagerageza kujya inama zubaka nta kwoshyanya birimo.Umuntu yumveko niba umuntu agishije inama,ababaye.Umugire inama nk’iyo wagira umuvandimwe wawe.Kandi kujya inama si ugusenya.si ukuvuga byacitse kuko uba uca intege mugenzi wawe,muhe impamba izamufasha mu kibazo yakubwiye.Kuko burya nk’uko babivuga umutwe umwe wifasha gusara
-
Ibi ni ibibazo bifitwe n’ingo nyinshi,abagabo batesha abagore agaciro mu buryo bihagije, jye yambwiye ko ibyo uburinganire nzabisubiza aho byavuye, ikandamiza ririho ntawarivuga ngo azarirangize jye ndimazemo imyaka myinshi icyo nabonye cyo ubishoboye wafata icyemezokare,ukabihindura cg ukabibamo gutyo utabitinzeho kuko bibabaza umutima, naho uko ubitinza abana babigwamo kuko abagabo benshi ntibava ku izima abagore rero bagomba kwicisha bugufi kuko nta nkuba ebyiri mu gicu kimwe !
-
-
Jye ndunva iyinkuru ibabaje cyane. Biragoye kumenya icyakorwa kibereye 100%. Gusa igisubizo nyacyo kri mumaboko yawe, ariko dore ibyo ntekereza byakunganira.
Tekereza witonze umenye niba agukunda kandi niba hari icyo akumariye : Nusanga gihari kandi hari urukundo hagati yanyu, umenye ko izo ari inzitizi zihari kandi zishaka ko ugukundana kwanyu kurangira. Bityo wirememo kwihangana, ushakishe uburyo ukemura ikibazo kimwe kukindi ukoresheje umuti ubereye kandi uhereye kugikomeye kuruta ibindi. Mugushaka igisubizo nibyiza ko umenya niki gitera buri kibazo, burya gusubiza ikbazo bijyana no gukuraho ikibitera. Abantu bashobora kuba bahuje ikibazo ariko badahuje ikibitera, bityo niyo mpanvu uzasanga ibiganiro bishobora kuba umuti ariko ugasanga haraho bitaba umuti kuko wenda bitakoze kunkomoko yikibazo. Menya igitera buri kibazo bizagufasha kubikemura.
Reba niba ntaruhare ufite mumyitwarire ye : Biragoye ko umuntu yaba umwere 100%. Birashoboka ko ushobora no gutuma ububi bwundi bukabya bitewe nuko wananiwe kumwihanganira. Mumibanire myiza hari igihe biasaba kumanika amaboko ukemera kwigomwa uburenganzira bwawe rimwe na rimwe ariko ntibibe muburyo bwagiswa ahubwo ugamije kugirango ugire ikindi ubona gikomeye kirutaho (win-win). Ihangane we kwishinga abandi, menya ikibazo cyawe, buri wese afite uburyo akemura ikbazo cye. Urugero, hari igihe abantu bahura nubukene, ariko ntibabukemura binyuze munzira imwe, iyakoreye umwe ishobora kutabera undi. Ninako bimeze, ntukagereranye umugabo wawe nabandi, kandi ntugashake gukora nkuko abandi bagore bakora, gerageza ushyireho uburyo bwiza bufite umwihariko wabwo kuriwowe no kumugabo wawe. Try your best.
-
Muraho neza, ntibyoroshye ariko birashoboka, satani akora ibishoboka byose ngo asenye ingo ariko ntumuhe akanya rwose. inama nakugira ni uguca bugufi ukamwubahira uko ari, ni umutware w’urugo koko.iyo rero ushatse gusa n’umuvuguruza aho kukumva ahubwo biba bibi !wowe mwereke urukundo no kumwubaha ubundi usenge Imana ijye ikuyobora, uzatsinda wigarurirre umutima we. wanasoma igitabo kitwa fascinating womanhood cyiza gufasha kandi gitume urugo rwanyu ruba paradizo.n’abandi badamu n’abakobwa bose ababishoboye nabakangurira gusoma icyo gitabo cya Joel Osteen.
-
Mubyukuri ibi bibazo bifitwe na benshi ariko umuntu abyihanganira bitewe numutima agira.woww senga Imana izaguhe amerekezo kdi iguhe no kujya umwihanganira.najye hari bimww muribyo bindiho ariko ibyinshi ndabyirengagiza.uzi ngo umuntu ntiyumve inama zawe ahubwo akumva izo kuruhande.umuntu utaguha agaciro ngo amenye icyo uricyo murugo akagufata nkumukozi birababaje kdi biteye agahinda.ahubwo umuntu akakubwira ko utajya wishima wanamubwira ko ariwe ubitera mugashwana nashake no kumva impamvu niyumve ibiganiro muganira.biteye agahinda .mwana wa mama inama nugusenga kuko Imana ariyo ifite igisubizo mubiganza .
-